Si Miskin Yang Semakin Selesa Dibantu

Semasa saya diamanahkan untuk mengagihkan bantuan ‘bendera putih’ oleh sebuah badan NGO baru-baru ini, banyak yang saya belajar dan perhati tentang masyarakat pada zaman pandemik Covid-19 ini.

Kumpulan pendapatan B40, M40 dan T20 seakan tidak lagi relevan dijadikan bahan ukuran taraf hidup seseorang. Hal ini kerana krisis ekonomi pada abad-21 ini tidak mengira latar belakang dan dari kumpulan pendapatan mana pun, semua golongan teruk di hentamnya.

Walau bagaimanapun tidak dinafikan terdapat segelintir golongan yang mengambil kesempatan di atas kemurahan hati orang lain yang ingin membantu orang yang memerlukan.

Saya menggambarkan golongan ini sebagai GOLONGAN YANG MISKIN DAN TERBIASA DIBANTU. Semasa proses tapisan dijalankan untuk memberi bantuan kepada golongan yang benar-benar memerlukan, beberapa perkara telah saya kenal pasti berkenaan golongan ini:

1. Mereka kelihatan sangat YAKIN akan terpilih untuk menerima bantuan kerana sedar bahawa mereka ‘serba kekurangan’ (kekurangan yang dibina oleh mereka sendiri).

2. Golongan ini juga tidak malu atau segan untuk MEMINTA-MINTA sehingga MEMAKSA pihak kami memberikan wang kepadanya.

3. Salah seorang responden (dalam golongan ini) telah dibantu oleh pihak kami, namun keesokan harinya responden yang sama masih meminta kami untuk membantunya SEKALI LAGI kerana kekurangan wang perbelanjaan katanya.

4. Apabila diminta untuk menceritakan tentang masalah dan kesusahan yang sedang dihadapi, mereka kelihatan BERSAHAJA, seperti sudah biasa dengan kehidupan serba kekurangan itu.

5. Bukan warganegara tetapi sanggup MENYAMAR demi mendapatkan wang bantuan.

Di sini saya kongsikan beberapa kisah yang kami terima daripada beberapa responden.

Kisah yang pertama berkenaan dengan seorang responden yang merupakan penuntut IPT. Pelajar ini menyatakan bahawa telah kekurangan wang perbelanjaan di Universiti kerana bapanya tidak dapat meneruskan pekerjaan disebabkan hilang punca pendapatan manakala ibunya pula merupakan seorang suri rumah. Oleh itu hasil daripada tapisan yang dibuat, kami setuju untuk membantunya.

Namun keesokan harinya, pelajar yang sama ini lagi sekali meminta kami untuk membantunya atas ALASAN YANG SAMA. Saya agak terkedu dan terkejut kerana pada pandangan saya yang juga merupakan seorang PELAJAR IPT ini, nilai wang bantuan yang diberikan adalah BESAR dan cukup untuk menampung kos makan dan minum selama beberapa minggu. Selepas permintaannya di tolak, FB page kami terus disekat oleh pelajar tersebut.

Kisah kedua pula berkenaan seorang wanita daripada negeri Sabah telah disenaraikan sebagai penerima bantuan kewangan. Namun niat ini terbatal apabila mendapati bahawa wajah yang tertera di ICnya dan wajah sebenar agak berbeza.

Seterusnya, saya juga memeriksa nombor telefon yang digunakannya juga bukan dari Malaysia. Atas rasa curiga yang tinggi, saya hubungi rakan saya yang juga menetap di negeri tersebut. Hasil daripada maklumat yang saya dapati, saya putuskan untuk tidak membantu wanita tersebut.

Mungkin ada yang berkata kenapa tidak dibantu saja sedangkan dia juga menghadapi situasi sukar kini. Maaf, pada pendapat saya yang perlu diutamakan itu adalah RAKYAT MALAYSIA dan bukan PENDATANG HARAM yang di ‘serap’ menjadi warganegara Tanah Air ini secara haram.

Seterusnya, wanita ini juga seakan MEMAKSA dan MENDESAK untuk dibantu. Namun desakan itu, kami abaikan.

Kisah yang ketiga ini agak ringkas saja. Seorang responden ini telah menetapkan sendiri sejumlah wang yang diperlukan untuk membeli barang keperluan keluarga. Saya memahami keadaan getir yang dihadapi kini.

Namun, dengan memohon pertolongan dan menetapkan nilai yang dimahukan secara berlebihan pada pandangan saya agak melampau.

Hal ini kerana sudah namanya pun ‘bantuan’ jadi terserahlah pada tuan punya badan yang sudi memberikan bantuan sebanyak mana pun. Tidak perlu di tetap-tetapkan berapa nilai yang kita mahukan.

Peristiwa ini membuatkan saya teringat kepada Thomas Robert Malthus (1766 – 1834), yang merupakan salah seorang tokoh ekonomi dalam mazhab klasikal, beliau sangat tidak suka kepada golongan miskin.

Walaupun beliau merupakan seorang Menteri Agama di England pada satu ketika dahulu dan merupakan lepasan kolej keagamaan (Jesus College Cambridge, 1788). Namun Malthus menyatakan pendiriannya berkenaan tidak suka kepada golongan yang miskin dan malas berusaha ini dengan tegas.

Malthus menyatakan bahawa ‘kemiskinan ialah hukuman semulajadi disebabkan oleh kegagalan manusia untuk mengawal pembiakan’.

Menurut Malthus, sekiranya semakin dibantu semakin banyak kelahiran anak dalam sesebuah keluarga itu. Kerana semakin besar saiz keluarga, semakin besar dana bantuan yang akan diberikan oleh kerajaan terhadap sesebuah keluarga itu.

Dalam perkataan yang ringkas, golongan miskin ini sudah SELESA dengan kemiskinan mereka dan SELESA untuk sentiasa dibantu tanpa BERUSAHA. Persamaan antara pandangan Malthus dan situasi di atas ialah, ‘SELESA’, golongan ini sudah berasa selesa untuk sentiasa dibantu secara tidak langsung menjadikan mereka tidak segan silu meminta secara berlebihan.

Saya terus berfikir, apakah mekanisma terbaik untuk membantu golongan yang ‘SELESA’ meminta-minta ini. Kawan-kawan ada idea dan cadangan?

RUJUKAN:

Brue, Stanley L. and Grant, Randy R., “The Evolution of Economic Thought, 8th Edition” (2013). Linfield Authors Book Gallery.

Artikel dikirimkan oleh Wahida Aljufri untuk The Patriots.


Kenapa Kita Rasa Indah Bila Baca Puisi?

Pernahkah anda membaca sebuah buku atau karya kreatif lain dan mendapati ada sensasi “indah” atau “sedap” yang dirasai ketika menelaahnya? “Sensasi” ini sukar digambar dengan tulisan tetapi ia ada. Di beberapa bahagian dalam karya yang apabila dibaca, cukup untuk mencetuskan emosi yang tertentu. Sedih, gembira, marah, bahagia, insaf, dan pelbagai lagi emosi lain yang mengulir di dalam diri ketika proses pembacaan. Semuanya dicetuskan tanpa kita sendiri sedari.

Karya kreatif sarat dengan unsur estetika. Estetika merupakan keindahan yang dicetuskan dengan susunan kata-kata yang diksi dan tepat sesuai dengan penceritaan. Unsur keindahan inilah yang mampu mempengaruhi perasaan manusia yang membaca sesebuah karya sastera. Unsur estetika ini boleh menerbitkan pelbagai emosi mengikut narasi yang diselusuri dan dihadam oleh pembaca. Tetapi, adakah proses  ini boleh diterangkan, dengan logik yang terbaik?

Memperkenalkan teori sastera yang menjelaskan mengenai rasa indah dan seronok hingga menyebabkan anda mengatakan “Weh, bestlah novel ni” ataupun “Sedap jugak baca novel ini”. Teori rasa-fenomenologi, yang dipelopori oleh seorang kritikawan tempatan iaitu Dr. Sohaimi Abdul Aziz.

Apa yang dilakukan oleh Dr. Sohaimi ini adalah menggabungkan dua teori menjadi teori baharu yang cukup berkesan dalam menerangkan peranan karya dan pembaca sendiri dalam melahirkan variasi emosi ketika membaca karya kreatif. Beliau menggabungkan teori rasa-dhavni, teori daripada India yang menerangkan tentang perubahan emosi tetap dalam diri pembaca kepada emosi estetik. Teori ini digandingkan dengan teori barat iaitu teori estetika fenomenologi yang mencakupi telahan bahawa pengalaman estetik itu sebagai sebagai satu fenomena yang lahir berdasarkan persepsi pembaca terhadap struktur karya.

Tidak banyak teori sastera yang menerangkan tentang peranan karya dalam melahirkan emosi dalam diri pembaca. Dalam teori ini, pengalaman estetik yang dialami oleh pembaca adalah berdasarkan proses menurut persepsi pembaca sendiri. Apa yang menarik, proses yang melibatkan emosi pembaca ini berlaku secara bawah sedar ketika pembacaan.

PENGKONKRITAN ESTETIK

Dalam fasa pengkonkritan estetik, proses menakjubkan berlaku yang melibatkan pembaca sendiri dan karya yang dibaca dan saling berkaitan antara keduanya. Proses transformasi karya sastera dan emosi pembaca yang berlaku di dalam diri pembaca, dikenali sebagai proses konkritisasi. Ia bermula dengan karya sastera yang ditelaah yang bermula sebagai karya mentah kerana belum diterokai oleh pembaca sebelum diubah menjadi objek estetik. Perubahan karya kreatif kepada objek estetik terjadi secara sendirinya dalam minda pembaca sendiri.

Proses kedua pula melibatkan emosi dalam diri pembaca itu sendiri. Emosi di dalam diri pembaca dikenali sebagai emosi tetap. Transformasi emosi tetap dalam diri pembaca kepada emosi estetik dengan bantuan objek estetik, iaitu karya yang dibaca. Nampak seperti suatu proses yang kompleks, karya mentah kepada objek estetik dan emosi tetap kepada emosi estetik, namun ia berlaku di bawah sedar dan kedua-dua proses ini berlaku serentak tanpa disedari pembaca!

Gabungan dua proses dan transformasi inilah yang menyebabkan rasa indah, seronok, sedap, nyaman, gembira, dan pelbagai lagi emosi yang dialami oleh pembaca sepanjang pembacaan karya. Dua transformasi yang menguasai pembaca ini dikuatkan lagi dengan penggunaan simbol dan surat di dalam karya. Peristiwa dan kejadian yang diceritakan menjadi pemangkin kepada perubahan emosi tetap ini.

Kesimpulan

Apa yang boleh disimpulkaan di sini adalah, peranan pembaca adalah cukup besar dalam memastikan karya yang dibaca boleh berfungsi. Berfungsi di sini bermaksud, ia boleh memberikan kesan yang signifikan selepas proses pembacaan. Sekali lagi, karya hanyalah sebagai pencetus kepada sensasi yang sering dialami ketika membaca karya yang baik.

Aplikasi teori ini bukan sekadar kepada karya bertulis seperti novel dan sajak, malah boleh diterapkan kepada drama dan teater. Karya seni tampak? Asalkan yang melibatkan proses tafsiran estetika, ia boleh digunakan tanpa batasan.

Semoga dengan artikel ini mampu memberikan sedikit pemahaman terhadap mekanisme pemahaman sesuatu karya dalam diri. Selepas ini, aka nada lebih banyak artikel yang membincangkan perihal Sastera Melayu, bagi membetulkan stereotaip orang kita terhadap bidang Sastera yang sebenarnya menarik untuk diterokai.

Rujukan

Sohaimi Abdul Aziz. 2014. Rasa Fenomenologi: Kritikan Resepsi Pembaca dan Pengalaman Estetik. Dlm. Sohaimi Abdul Aziz. Teori dan Kritikan Sastera: Edisi Kedua, hlmn: 25-33. Kuala Lumpur: Dewan Bahasa dan Pustaka

Sohaimi Abdul Aziz. 1998. Rasa-Fenomenologi: Penerapan Terhadap Karya A. Samad Said. Kuala Lumpur: Dewan Bahasa dan Pustaka

Siti Rohayah Attan. Teori rasa-fenomenologi berjaya bahaskan soal estetik. http://ww1.utusan.com.my/utusan/info.asp?y=1999&dt=0306&pub=Utusan_Malaysia&sec=Gaya_Hidup&pg=ls_01.htm. [15 Jun 2017]


Beka Melayu secara asasnya ialah Bahasa Melayu
tanpa dipengaruhi oleh bahasa asing. Menurut Kamus Dewan Edisi Keempat, “lumpuk”
ditakrifkan sebagai “menghimpunkan” manakala “ujar” dan “pemerintahan”
bermaksud “kata” dan “perihal memerintah” masing-masing. Tajuk “Beka Melayu:
Lumpuk Ujar Dalam Pemerintahan” dipilih bagi menggantikan tajuk “Bahasa Melayu
Asli: Istilah Dalam Kerajaan”. Artikel ini membincangkan tentang antara istilah
dalam kerajaan dan padanannya dalam Beka Melayu.

Antara istilah dalam kerajaan yang
terdapat dalam Beka Melayu adalah “Datu Patih” Menurut Kamus Dewan Keempat, “Datu”
merupakan “gelaran kehormatan di Sabah” manakala “Patih” merupakan penggilan
orang besar. Perkataan tersebut dipilih bagi menggantikan istilah sedia ada
iaitu “Perdana Menteri”. Perkataan sedia ada tersebut berasal daripada bahasa
Sanskrit iaitu “pradhānamantrin (प्रधानमन्त्रिन)”्.

Selain itu, “Kesebawahan” adalah
antara istilah kerajaan yang terdapat dalam Beka Melayu. Menurut Kamus Dewan
Keempat, “Sebawah” ditakrifkan sebagai “orang yang di bawah perintah”. Imbuhan
apitan ke-an menunjukkan “hal tentang sesuatu”. Perkataan tersebut dipilih bagi
menggantikan istilah sedia ada iaitu “Demokrasi”. Perkataan sedia ada tersebut
berasal daripada Bahasa Perancis, démocratie melalui Bahasa Inggeris iaitu
Democracy.

Di samping itu, “Kepertuaan”
adalah antara istilah kerjaan yang terdapat dalam Beka Melayu. Menurut Kamus
Dewan Edisi Keempat, “pertua” bermaksud “pemimpin”. Imbuhan apitan ke-an
menunjukkan “hal tentang sesuatu”. Perkataan tersebut dipilih bagi menggantikan
istilah sedia ada iaitu “Republik”. Perkataan sedia ada tersebut berasal daripada
Bahasa Perancis iaitu république melalui Bahasa Inggeris iaitu Republic.

“Para Sebawahan” merupakan antara
istilah kerajaan yang terdapat dalam Beka Melayu. Menurut Kamus Dewan Edisi
Keempat, “Para” bermaksud “Kata yang menunjukkan ramai” manakala “Sebawahan”
bermaksud “orang yang di bawah perintah”. Perkataan tersebut dipilih bagi
menggantikan istilah sedia ada iaitu “Rakyat Jelata”. Perkataan “Rakyat”
berasal daripada Bahasa Arab iaitu raʿiyya (ةيَّعِرَ daripada Sanskrit iaitu
“Jelata” manakala ( janatā (जनता).

“Anakbenua” merupakan antara
istilah kerajaan yang terdapat dalam Beka Melayu. Perkataan tersebut terdiri
daripada dua perkataan iaitu “Anak” dan “Benua”. Menurut Kamus

Pelajar Edisi Kedua, “Anak” ditakrifkan sebagai “orang
yang berasal dari sesebuah negeri atau daerah” manakala “Benua” bermaksud “tanah
yang luas”. Perkataan tersebut dipilih bagi menggantikan istilah sedia ada
iaitu “Warganegara”. Perkataan sedia ada tersebut berasal daripada bahasa
Sanskrit iaitu varga (वर्ग)dan
nagara (नर्र).

Seterusnya,
“Kalangbayan” adalah
antara istilah dalam kerajaan yang terdapat dalam

Beka Melayu. Istilah tersebut
terdiri daripada dua perkataan iaitu “Kalang” dan “Bayan”.

Menurut Kamus Pelajar Edisi
Kedua, “Kalang” ditakrifkan sebagai “kelompok
orang atau

kelompok bangsa tertentu” manakala “Bayan”
bermaksud “terang” dalam Kamus Dewan Edisi Keempat. Perkataan tersebut dipilih
bagi menggantikan istilah sedia ada iaitu “Antarabangsa”. Perkataan sedia ada
tersebut berasal daripada Bahasa Sanskrit antarā (अरतरा) dan vaṃśá (वंश).

Kemudian, “Lambang Benua” adalah
antara istilah dalam kerajaan yang terdapat dalam Beka Melayu. Menurut Kamus
Pelajar Edisi Kedua, “Lambang” ditakrifkan sebagai “tanda yang digunakan untuk
memperkenalkan atau untuk menyatakan sesuatu” manakala “Benua” bermaksud “tanah
yang luas”. Perkataan tersebut dipilih bagi menggantikan istilah sedia ada
iaitu “Jata Negara”. Perkataan sedia ada tersebut berasal daripada Bahasa
Sanskrit iaitu jata (जटा) dan
nagara (नर्र).

Akhir
sekali, “Panji” adalah antara istilah dalam kerajaan yang
terdapat dalam Beka

Melayu. Menurut Kamus Dewan Edisi Keempat, “Panji”
ditakrifkan sebagai “Bendera”. Perkataan tersebut dipilih bagi menggantikan
istilah sedia ada iaitu “Bendera”. Perkataan sedia ada tersebut berasal
daripada Bahasa Portugis iaitu “Bandeira”.

Kesimpulannya, itu adalah antara
istilah yang terdapat dalam Beka Melayu. Datu Patih, Kesebawahan, Kepertuaan,
Para Sebawahan, Anakbenua, Kalangbayan, Lambang Benua dan Panji yang
masing-masing bermaksud Perdana Menteri, Demokrasi, Republik, Rakyat Jelata,
Warganegara, Antarabangsa, Jata Negara dan Bendera adalah antara istilah yang
terdapat dalam Beka Melayu. Perkataan “Beka” dalam Beka Melayu bermaksud “berbual-bual”
menurut Kamus Pelajar Edisi Kedua. Perkataan “Beka” dalam Bahasa Melayu adalah
sepadan dengan “Wika” dalam Bahasa Tagalog.A


Bagaimanakah Ahli Arkeologi Menentukan Tarikh Tapak Dan Artifak Purba?

Dari pentarikhkan radiokarbon untuk membandingkan bentuk merentasi zaman, ahli arkeologi mengumpulkan petunjuk untuk mengira umur sesebuah artifak. Tanyalah seorang ahli arkeologi tentang umur tapak yang mereka gali, dan mereka mungkin tiada jawapannya. Mungkin mereka mempunyai firasat tentang hal itu. Walau bagaimanapun, pentarikhan tapak berkenaan hanya boleh ditentukan dengan tepat apabila ia ditemui dan digali.Menentukan usia tapak arkeologi bukanlah suatu hal yang mudah. Namun,  para pengkaji mempunyai pelbagai jenis teknik secara relatif iaitu kaedah-kaedah yang menentukan kronologi secara kasar sehinggalah ke kaedah secara mutlak iaitu cara yang lebih tepat untuk membuktikan usia objek yang ditemui.PENTARIKHKAN RELATIFTeknik relatif ini terbentuk pada awal sejarah bidang arkeologi serta dianggap kurang dipercayai berbanding yang mutlak. Terdapat beberapa kaedah yang tertentu.Dalam Stratigrafi (Cabang geologi yang menentukan kedudukan lapisan bumi dan hubungannya terhadap skala masa geologi), ahli arkeologi menganggap tapak berkenaan mengalami lapisan demi lapisan seiring dengan berlalunya masa, menindihkan lapisan lama di bawah lapisan baharu. Sebagaimana lapisan kek ataupun hirisan lasagna, lapisan bawah sesuatu tapak dianggap lebih tua berbanding di atas. Dengan menggunakan anggapan yang dikenali sebagai Hukum Tindihan, kronologi secara relatif bagi sesuatu tapak berkenaan dapat ditentukan. Kemudian, mereka menggunakan teknik pentarikhkan secara konteks dan mutlak untuk membantu menentukan umur sesuatu artifak yang ditemui dalam setiap lapisan.

Pensirian, di mana setiap kumpulan artifak dari tapak yang sama dianalisis secara statistik dan dikelaskan mengikut turutan kronologi yang juga menentukan usia tapak. Objek boleh dikumpulkan berdasarkan gaya ataupun kekerapan untuk membantu dalam penentuan urutan kronologi. Pentarikhan Relatif mempunyai hadnya. Teknik berkenaan selalunya subjektif, dan lokasi sesebuah artifak dalam sebuah tapak ataupun  relatif dengan objek-objek yang lain mungkin tidak menggambarkan umur secara kronologinya yang sebenar. Hal ini mungkin kerana ia telah beralih pada suatu masa yang tertentu. Untuk kaedah yang lebih jitu, ahli arkeologi menggunakan teknik pentarikhkan secara mutlak.PENTARIKHKAN MUTLAKMungkin teknik pentarikhkan mutlak yang paling terkenal iaitu pentarikhkan radiokarbon  telah dikembangkan pada tahun 1940an dan teknik ini bergantung kepada kimia untuk menentukan usia sesuatu objek. Dengan menggunakan jirim berorganik, teknik berkenaan mengukur kadar pereputan radioaktif karbon untuk mengukur usia sesuatu objek. Pencipta teknik ini, Willard Libby, akhirnya memenangi Hadiah Nobel atas penemuannya itu.Pentarikhkan Termosinaran pula mengukur hitungan tahun yang berlalu sejak pemanasan sesuatu bahan yang mengandungi galian kristal. Teknik ini menentukan usia mendapan, seramik dan bahan lain. Sementara itu, teknik Dendokronologi iaitu kajian lilitan batang pokok berfungsi bagi menentukan tarikh struktur ataupun objek.Variasi teknik berasaskan kimia yang lain juga boleh digunakan. Dalam sesuatu kes, ahli arkeologi juga menentukan tarikh mutlak menerusi penulisan pada sesebuah objek atau penulisan yang tercatat dalam rekod sejarah.Pentarikhkan secara mutlak mempunyai kelemahannya: Teknik ini memerlukan kos yang tinggi dan menyediakan keterangan yang lebih rendah – tidak bersesuaian dengan nama teknik ini (Pentarikhkan Secara Mutlak). Sebagai contoh, pentarikhkan Radiokarbon hanya boleh menentukan usia sesuatu objek kurang daripada 62 000 tahun; hanya julat berkenaan yang dianggap tepat, dan usianya boleh menjadi celaru apabila objek berkenaan bersentuhan dengan bahan organik yang lebih muda. Walaubagaimanapun, teknik pentarikhan yang lebih moden telah mengembangkan kebolehan ahli arkeologi dalam menentukan umur tapak bersejarah.MENGGABUNGKAN TEKNIK-TEKNIK TERSEBUTTeknik pentarikhkan Relatif dan Mutlak seringkali beriringan, terutama apabila kronologi sejarah ataupun gaya ukiran tembira digunakan untuk menentukan secara lebih tepat tarikh sesebuah objek yang telah dimuatkan dalam julat usia 500 tahun melalui teknik kimia.Memandangkan kebanyakan teknik pentarikhkan mutlak menggunakan sampel bahan yang ditemui ketika proses menggali, maka ahli-ahli arkeologi berkemungkinan mencuba untuk melakukan pentarikhkan secara kasar sementara tapak berkenaan masih sedang diperiksa. Proses ini, yang bergantung kepada maklumat secara konteks, dikenali sebagai Pentarikhkan Tentu. Data ini boleh membantu dalam proses pentarikhkan mutlak kelak.SUMBER:Erin Blakemore. (28 Jun 2019). How archaeologists determine the date of ancient sites and artifacts. National Geographic. https://www.nationalgeographic.com/culture/archaeology/archaeologist-methods-date-sites-artifacts/


5 Sebab Nazi Jerman Gagal Halang Pendaratan Normandy

Kita semua tahu, menjelang Jun 1944, situasi Perang Dunia Kedua (WWII) tidak lagi memihak kepada Nazi Jerman dan mereka dipaksa bertahan diasak dari semua penjuru. Di sebelah timur, Tentera Merah terus mara dengan lancar dengan dendam kesumat kesan dari tindakan Operasi Barbarossa. Di sebelah barat pula, tentera Bersekutu menyerang dari sebelah situ. Ini belum dicampur bandar-bandar dan kilang-kilang mereka dibom bertubi-tubi sepanjang masa oleh pesawat Tentera Udara Diraja Britain (RAF) dan Tentera Udara Amerika Syarikat (USAF). Dan pukulan maut kepada moral di barisan hadapan di sebelah barat ialah pendaratan tentera Bersekutu di Normandy pada 6 Jun 1944. Namun, tahukah anda pihak Bersekutu menimbang kemungkinan Operasi Overlord iaitu nama kod pendaratan tersebut boleh gagal dan apa faktor yang menghalang Nazi Jerman dari mengekang pendaratan mereka?

1. PEMILIHAN TEMPAT PENDARATAN

Pada awal tahun 1944, semua orang tahu serangan pihak Bersekutu akan berlaku di Perancis. Penduduk Britain pasti tahu kerana mereka menyaksikan kehadiran divisyen-divisyen tentera Amerika Syarikat di situ. Adolf Hitler juga sedar akan senario tersebut. Jika tidak, mengapa beliau memutuskan untuk memindahkan divisyen-divisyen elit kereta kebal Panzer dari Barisan Timur ke sebelah barat? Cuma satu persoalan yang memeningkan kepala kepimpinan tertinggi Jerman bukan bila pendaratan tersebut berlaku tetapi di mana ia akan berlaku. Dengan lautan luas kini di bawah kawalan tentera Bersekutu, mereka boleh saja menyerang dari mana-mana lokasi dari Perancis hingga ke Norway.

Berdasarkan maklumat, Semenanjung Normandy merupakan satu kemungkinan namun pilihan utama yang dikatakan lokasi pendaratan ialah Pas de Calais, sebuah bandar kecil Perancis yang mempunyai jarak 32 kilometer di seberang Selat Inggeris dari Dover. Kebanyakan tentera Wehrmacht berpangkalan di situ dan pihak Bersekutu sengaja menampakkan persiapan mereka untuk merahsiakan lokasi sebenar pendaratan, Normandy. Mereka mencipta unit tentera palsu dipimpin Jeneral George S. Patton bagi memberi gambaran serangan akan dilancarkan ke Calais.

Ini mendorong kepimpinan tertinggi Jerman mengekalkan mereka di situ selama berbulan-bulan kerana yakin Normandy hanyalah satu helah untuk memperdayakan mereka. Harga yang perlu dibayar akibat terpedaya dengan helah ini ialah pertahanan Normandy diserang habis-habisan sehinggalah pihak Bersekutu berjaya menembusinya dan meneruskan kemaraan mereka terus ke Jerman.

2. BILANGAN DIVISYEN PANZER TIDAK MENCUKUPI

Antara kemungkinan yang dipertimbangkan pihak Bersekutu ialah kemungkinan divisyen-divisyen kereta kebal Panzer melancarkan serangan balas dan memaksa mereka berundur. Dan ini satu kemungkinan yang tidak dipandang remeh kerana divisyen Panzer yang mengandungi kereta kebal Tiger hasil rekaan Ferdinand Porsche boleh saja menjahanamkan mereka terutama ketika mereka baru saja mendarat. Namun kemungkinan tersebut tidak berlaku apabila serangan dilancarkan pada 6 Jun 1944.
Mengapa senario ini tidak terjadi?

Pertama, Hitler dan jeneral-jeneralnya tidak dapat meneka lokasi sebenar pendaratan. Kedua, komander-komander kumpulan Panzer Barat menggesa kereta-kereta kebal diletakkan berhampiran Paris bagi memudahkan mereka menghapuskan sebarang bentuk penentangan dari pihak Bersekutu. Ini strategi yang digunakan di Rusia di mana unit-unit ini bergerak depan dan belakang di sepanjang kawasan medan perang untuk menghancurkan pergerakan tentera Soviet.

Namun, Field Marshall Erwin Rommel berhujah perlunya akan kehadiran divisyen-divisyen Panzer di Normandy untuk menghancurkan pendaratan dalam tempoh 48 jam. Dan tidak seperti di Rusia, Rommel juga sedar akan kekuatan udara tentera Bersekutu di Afrika dan tidak mahu pisang berbuah dua kali di Normandy. Selepas mendengar semua pandangan mereka, Hitler memutuskan divisyen-divisyen Panzer diletakkan di satu tempat tidak terlalu jauh dari Paris tetapi tidak berguna untuk membantu Rommel.

Pada hari serangan berlaku, Rommel dan unit-unit pimpinannya memberi tentangan sengit kepada tentera-tentera Bersekutu yang mendarat. Namun divisyen-divisyen lain yang mahu membantu terpaksa menunggu keizinan Fuhrer dan apabila mereka mengajukan permintaan tersebut, mereka diberitahu Hitler masih tidur di katil. Hanya Divisyen Ke-21 Panzer saja yang menyerang balas tetapi cukup untuk memaksa mereka berundur pada hari pertama. Sekiranya Divisyen Ke-21 disokong beberapa divisyen lain, mereka boleh saja membedil kedudukan tentera Bersekutu termasuk kapal-kapal laut. Dan ini boleh mencetuskan situasi huru-hara dan menyukarkan mereka untuk mempertahankan kedudukan mereka. Bayangkan sekiranya Rommel mempunyai 10 divisyen Panzer dan mendapat izin Fuhrer untuk menyerang balas di Normandy, pasti panglima besar tentera Bersekutu, Jeneral Dwight D. Eisenhower pasti akan membaca eulogi yang ditulis pada notanya itu.

3. CUACA BURUK

Musuh sebenar yang dibimbangi Eisenhower bukan Hitler tetapi cuaca buruk. Jika mereka melancarkan pendaratan tentera dalam keadaan cuaca ribut dengan ombak boleh saja menenggelamkan kenderaan-kenderaan mereka. Maka atas sebab itu, beliau terpaksa menunda tarikh operasi iaitu 5 Jun kepada 6 Jun berikutan cuaca buruk. Dan ini atas nasihat pakar kaji cuaca yang melihat keadaan kering bersesuaian untuk operasi pendaratan mereka, satu perkara yang tidak disedari tentera Nazi Jerman.

Namun bayangkan sekiranya pendaratan diteruskan juga walaupun dalam keadaan cuaca buruk? Ia boleh memberi kesan besar bukan saja dari segi logistik tetapi juga dari segi moral dan kehilangan nyawa. Contohnya pada 19 Jun, ribut kuat memusnahkan kawasan-kawasan pendaratan dan beberapa pelabuhan buatan Mulberry. Kerosakan ini mengakibatkan penangguhan penghantaran bekalan dan tentera tambahan dalam menghadapi ancaman musuh. Jika ini berlaku pada 6 Jun, ia dilihat memberi kelegaan kepada Rommel dan barisan tentera yang mengawal Tembok Atlantik.

4. KEKUATAN UDARA

Pada awal WWII, ramai berasa gerun dengan kekuatan Luftwaffe iaitu Tentera Udara Nazi Jerman terutama serangan berani mati juruterbang Stuka mereka. Namun menjelang tahun 1944, Luftwaffe tidak lagi mampu membantu Nazi Jerman menghadapi ancaman tentera Bersekutu. Mengapa ia berlaku? Pertama, pesawat mereka sudah tidak mampu bersaing pesawat-pesawat RAF kerana teknologi yang digunakan sudah usang dan ketinggalan. Bukan itu saja, pesawat mereka juga tidak mempunyai bekalan minyak mencukupi untuk menyerang balas terutama apabila cuba menyerang konvoi pengebom tentera Bersekutu. Ini ditambah kehilangan juruterbang yang handal semasa perang meletus.

Secara teori, Rommel boleh saja meminta bantuan tambahan tentera dalam menghadapi ancaman tentera-tentera Eisenhower atas sebab mereka boleh memperkuatkan semula kedudukan mereka dengan pantas. Namun hakikatnya, ini sukar berlaku atas sebab landasan-landasan keretapi musnah sama ada dibom oleh pesawat pengebom RAF dan USAF atau disabotaj pejuang-pejuang partisan Perancis. Jika mereka cuba bergerak pada siang hari, pasti mereka menjadi sasaran mudah pesawat udara. Ini memaksa tempoh masa diperlukan untuk memperkukuhkan kedudukan mereka memakan masa bukan beberapa hari tetapi beberapa minggu.

Namun, apakah senario ini akan berlaku sekiranya Luftwaffe memperkenalkan pesawat jet di medan pertempuran lebih awal? Ini bukan auta tetapi fakta. Jika tidak kerana masalah teknikal dan campur tangan Fuhrer sendiri yang terlalu obses dengan pesawat pengebom berkuasa jet, pasti pesawat jet ME-262 sudah terbang di udara dan melakukan kerosakan besar kepada angkatan udara tentera Bersekutu. Pesawat ini jauh lebih pantas dari pesawat USAF Mustang dan pesawat RAF Spitfire. Angkatan pengebom Jerman mungkin sudah tiada tetapi sekiranya Luftwaffe mempunyai bilangan pesawat ME-262 yang banyak, mereka boleh saja menakutkan tentera udara Bersekutu. Dari situ, ini membantu divisyen-divisyen Panzer menyerang balas kedudukan tentera Bersekutu tanpa perlu risau diserang.

5. GAS BERACUN

Salah satu misteri WWII yang tidak berkesudahan ialah mengapa kedua-dua Pakatan Axis dan Bersekutu enggan menggunakan senjata kimia dan biologi antara satu sama lain? Dan berdasarkan rekod selepas kejatuhan Nazi Jerman, mereka berkemampuan menghasilkan apa saja termasuk senjata nuklear.

Alasan Hitler ialah mengelak sebarang bentuk tindak balas. Beliau sedar sekiranya senjata-senjata ini digunakan oleh mana-mana pihak, pasti pihak yang terkena akan membalas semula serangan. Berdasarkan rekod, gas sarin milik Jerman dilihat jauh lebih berkesan berbanding senjata kimia yang dimiliki tentera Bersekutu termasuk gas mustard. Namun, ini tidak diketahui sama sekali oleh kepimpinan tertinggi Nazi Jerman.

Dan sekiranya taktik ini diteruskan, kepimpinan tentera Bersekutu boleh saja menggugurkan bom-bom antraks di Jerman sebagai tindak balas. Tetapi ceritanya di sini ialah apakah ianya berkesan sekiranya digunakan di Normandy. Ia pasti satu senario menakutkan kerana sudahlah mereka kesejukan kerana berendam dalam air laut. Ini belum ditambah dengan mara dalam keadaan ditembak dan dibedil bertubi-tubi. Ini saja sudah dianggap sukar. Nak pakai topeng gas dalam keadaan tersebut merupakan satu mimpi ngeri kepada mereka.

Jika Rommel dapat memaksa mereka berundur sekalipun, apa jaminan kemenangan akan kembali berpihak kepada Hitler dan Nazi Jerman? Walaupun operasi tersebut akan dianggap gagal, pasti pihak Bersekutu akan mencuba lagi dan perang akan terus berlaku. Sekiranya beliau berpandangan senario kemenangan ini akan membawa kepada rundingan damai, ia takkan membantu Jerman dalam pelbagai aspek. Ini kerana Rusia semakin menghampiri kedudukan mereka dan pihak Bersekutu pasti takkan mengulangi kesilapan sama dalam Operasi Overlord sekiranya operasi tersebut gagal.

SUMBER

Peck, Michael. (2014). National Interest. Five Ways D-Day Could Have Been A Disaster. http://nationalinterest.org/feature/five-ways-d-day-could-have-been-disaster-10601


Janissari: Dari Elit Menjadi Parasit

Dunia menjadi saksi betapa gemilang dan gahnya empayar Turki Uthamaniyyah suatu ketika dahulu. Jejak-jejak bangsa Turki di bekas wilayah yang sungguh luas itu boleh dilihat tatap sehingga ke hari ini, agar menjadi inspirasi buat umat Islam bahawa kita pernah menguasai seantero. Di sebalik pencapaian luar biasa empayar Islam itu, yang membuatkan kuasa-kuasa Eropah sentiasa kusut memikirkan bagaimana mahu menghalau bangsa Turki, berdirinya sebuah pasukan ketenteraan elit yang menjadi tulang belakang dalam menjayakan dasar perluasan kuasa Uthamniyyah – itulah Kor Janissari.

Janissari ditubuhkan pada 1326 semasa pemerintahan Orhan Bey (pemerintah kedua). Mereka merupakan pengawal peribadi pilihan sultan yang sangat setia, malahan ketangkasan, kemahiran serta strategi perang mereka jauh lebih hebat dan unggul berbanding tentera biasa. Pertempuran Kosovo (1389), Nikopolis (1396) dan Konstantinopel (1453) adalah antara kejayaan besar Kor Janissari. Semangat mereka sememangnya luar biasa, sehingga apabila dilihat sahaja serban ikonik mereka di medan perang, pasti mendatangkan rasa gerun kepada musuh.

Kor Janissari memainkan peranan besar dalam setiap pertempuran yang mereka sertai. Namun, keelitan pasukan ini semakin lama semakin pudar. Keberadaan Janissari dalam kerajaan mendatangkan pelbagai masalah yang membawa kepada kemorosotan kerajaan, seterusnya mengakibatkan jatuhnya empayar yang banyak berjasa kepada agama itu. Janissari tidak ubah seperti parasit yang mendatangkan banyak kerugian dan kemusnahan, yang semakin lama menjauh dari tujuan asal penubuhan mereka iaitu berjihad mempertahankan agama Islam.

Janissari mengakibatkan ketidakstabilan politik pada kerajaan Uthmaniyyah, terutamanya ketika Era Genangan. Mereka terlibat secara lansung dalam menentukan siapa bakal sultan, pelaksanaan dasar negara serta tergamak membunuh sultan yang tidak mahu menurut kemahuan kepentingan mereka. Mereka juga seringkali mogok tidak mahu melanjutkan peperangan yang membawa kekalahan besar kepada Uthmaniyyah.

Ini dapat dilihat melalui
apa yang berlaku terhadap Sultan Osman II. Pada 1620, berlakunya perang antara
Turki Uthamaniyyah dan Poland, dan sang sultan merencanakan sebuah strategi
yang licik dan mampu membawa kemenangan besar kepada kerajaan. Namun, segala
perancangan dan gerak perang sultan musnah dan menemui kegagalan, apabila
Janissari melancarkan mogok dan tidak mahu berperang.

Osman II melihat pucuk pangkal kepada segala permasalahan yang ada datangnya dari Janissari. Tambah lagi, setelah baginda melihat betapa berdisiplinnya tentera-tentera Eropah, baginda mahu menyisihkan Janissari yang membawa banyak masalah. Baginda merencana untuk merekrut tentera-tentera baru dari Asia yang akan menggantikan Janissari. Namun, rancangan top secret ini akhirnya sampai kepada pengetahuan pemimpin Janissari kerana wujudnya pengkianatan dalam kalangan pembesar-pembesar sultan.

Osman II telah ditangkap oleh tentera Janissari yang melakukan pemberontakan di istana sultan. Baginda menerima pelbagai cemuhan, makian dan cercaan yang datangnya dari tentera baginda sendiri. Tidak cukup dengan itu, baginda diludahi serta dipukul menggunakan terompah tentera. Setelah baginda dikurung buat beberapa ketika, baginda dijatuhi hukuman bunuh oleh Janissari. Osman II merupakan sultan pertama yang dibunuh oleh tenteranya sendiri, sungguh tragis dan memilukan bagaimana tergamaknya Janissari berbuat sedemikian. Nasib yang sama juga menimpa Ibrahim I, baginda telah dihukum gantung oleh Janissari atas alasan baginda cuai dalam medan perang, yang membawa kekalahan besar kepada Uthmaniyyah. Padahal, baginda terpaksa mengundurkan tentera kerana pada waktu itu terdapat pemberontakan di Istanbul yang didalangi sendiri oleh Janissari.

Janissari juga terlibat
dalam peristiwa menurunkan sultan dari takhta kerajaaan secara paksa (king maker). Mereka sesuka hati menurun
dan menaikkan sultan, asalkan baginda sentiasa menurut kemahuan mereka. Sultan
yang tidak mahu menurut pasti akan menerima padah. Antara sultan yang menerima
nasib sebegini ialah Ahmed III, Selim II dan Mustafa IV.

Bukan itu sahaja,
Janissari juga pernah bertindak melakukan penindasan terhadap rakyat. Mereka
melakukan pemerasan, rompakan serta bermacam-macam jenayah terhadap rakyat
Uthmaniyyah sendiri. Peristiwa in berlaku sewaktu pemerintahan Murad III dimana
pada waktu itu kerajaan melalui tempoh aman tanpa perang kerana menangnya Murad
III ke atas Syah Parsi. Ternyata Janissari tidak begitu gembira akan situasi
aman yang dinikmati oleh rakyat. Bagi mereka jika tiada perang maka tiada harta
rampasan, maka makin rugilah mereka.

Sikap tamak serta
pentingkan diri mereka ini telah membawa kekacauan yang besar di Mesir dan
Tibriz. Hal ini memaksa para pembesar untuk melancarkan perang bagi meredakan
ketegangan dan menundukkan Janissari. Akhirnya, Murad III terpaksa mengumumkan
perang ke atas Hungary walaupun baginda tidak mempunyai casus belli yang kukuh bagi membenarkan ekspedisi ketenteraan
tersebut.

Mengapa Janissari Berubah Menjadi
Parasit?

Terdapat beberapa faktor signifikan yang menjadikan Janissari berani bertindak sedemikian rupa. Antaranya ialah keterlibatan mereka dalam lapisan politik tertinggi negara. Kepentingan Janissari semenjak penubuhannya semakin lama semakin meningkat. Situasi ini telah mendorong sultan untuk melantik pemimpin-pemimpin Janissari sebagai orang penting kerajaan, menjadikan mereka pihak yang berpengaruh dalam urusan pemerintahan negara. Semakin lama, mereka mula mencampuri urusan pemerintahan negara sehingga boleh menentukan siapa sultan yang akan menaiki takhta kerajaan. Bukan sultan sahaja yang menjadi mangsa, malah para Perdana Menteri pun ada yang dibunuh kerana menongkah arus yang ditetapkan Janissari.

Kedua, disiplin tentera Janissari yang mula longgar. Pada awal penubuhannya, para Janissari tidak dibenarkan untuk berkahwin, setiap dari mereka harus tinggal di berek yang ditetapkan serta dilarang bercampur dengan orang luar. Namun setelah larangan tersebut dihapuskan pada akhir kurun ke-16, maka Janissari sudah mula bercampur dengan masyarakat, melakukan kerja sampingan dan ada antara mereka yang tinggal di luar berek tentera. Hal ini secara lansung telah mengurangkan tahap kompentensi tentera, malah mengalihkan fokus mereka yang sepatutnya mempertahankan empayar. Kemahiran serta ketangkasan mereka semakin berkurangan dan ini dibuktikan dengan pelbagai siri kekalahan dalam perang melawan kuasa Eropah.

Seterusnya, kewujudan elemen rasuah, salah guna kuasa dan sifat tamak mula menjalar dalam Kor Janissari. Ini dibuktikan dengan pelbagai siri pemberontakan yang dicetuskan Janissari yang kebanyakannya berpunca dari tindakan sultan yang mahu memotong perbelajaan ketenteraan bagi menyelamatkan perbendaharaan negara yang kritikal ketika itu. Mereka menolak perubahan yang dicanangkan oleh sultan. Mereka menuduh sultan mahu meniru cara orang ‘kafir’ dalam reformasi ketenteraan. Janissari khuatir jika modenisasi dilaksanakan, survival mereka akan terancam dengan kehadiran sistem yang baru. Sebab itulah Janissari selalu menggunakan kejayaan perang-perang terdahulu sebagai alasan bagi merelevankan kewujudan mereka. Tujuan perang mereka bukan lagi mempertahankan agama dan kerajaan, tetapi lebih didorong oleh sifat materialistik , tiada lagi jihad suci sepertimana leluhur mereka dahulu.

Kemalangan
Penuh Bermakna 1826 (The Auspicious Incident)

Sultan Mahmud II sedar
bahawa Janissari perlu dihapuskan. Baginda tidak mahu menerima nasib yang sama
seperti mana para pendahulunya. Maka plot untuk menghapuskan riwayat Janissari
telah dirancang dengan rapi. Mahmud II telah menubuhkan sebuah angkatan tentera
rahsia yang bakal menentang Janissari. Perancangan baginda dilakukan dengan
sangat rapi sehingga memakan masa hampir dua dekad.

Maka tercetuslah pertempuran dahsyat antara Janissari dan Sipahi (sebuah lagi unit ketenteraan sultan yang sudah lama berdendam). Dalam peristiwa ini, rakyat Istanbul juga turut serta dalam memerangi Janissari, memberi gambaran betapa bencinya marhaen terhadap Janissari yang semakin melampau-lampau. Maka Mahmud II telah menembak peluru meriam ke arah berek tentera Janissari menyebabkan hampir 4000 tentera mati sekaligus. Saki-baki Janissari yang selamat semuanya dihukum bunuh. Peristiwa ini disusuli dengan pemburaran serta merta Kor Janissari, menamatkan riwayat elit ketenteraan itu yang berusia 500 tahun lamanya. Tempat mereka segera digantikan dengan unit ketenteraan yang baru dikenali sebagai Tentera Kemenangan Muhammad.

Peristiwa ini menandakan
bermulanya proses reformasi kerajaan Uthamniyyah dalam meniru cara Barat dalam
aspek ketenteraan. Hal ini sangat penting bagi memastikan Uthmaniyyah tidak
ketinggalan terlalu jauh dalam memodenkan tentera mereka. Namun, kebanyakan
sejarawan berpendapat reformasi tersebut berlaku terlalu lewat sehingga
kejatuhan Uthmaniyyah tidak dapat dielakkan lagi.

Begitulah kisah
Janissari, sebuah elit yang bertukar parasit. Dulunya mereka amat digeruni
musuh, disanjung masyarakat yang kagum akan keberanian mereka yang luar biasa.
Namun pengakhiran mereka yang begitu tragik adalah disebabkan tangan-tangan
mereka sendiri. Sikap tamak, salah guna kuasa serta menolak perubahan kerana
takut kehilangan jawatan, semuanya ini telah mengkhianati perjuangan jihad para
Janissari sebelum mereka.

RUJUKAN:

Hamka. Sejarah Umat Islam
Edisi 2016. Daulat Osmaniah. PTS Publishing.

Roget, Stephan. Savage
Facts About The Auspicious Incident, When Mahmud II Ended The Janissaries.https://www.ranker.com/list/facts-about-the-auspicious-incident-that-ended-janissaries/stephanroget

Buraidah Al-Aslami & Shafiq Shafie. Tentera Janissari Uthmaniyyah,
Pelindung Atau Pengkhianat Negara? http://sejarahuthmaniyyah.com/tentera-janissari-uthmaniyyah/

Qayyum, Amir. (2017). Jatuhnya
Turki Pengajaran Buat Ummah. https://medium.com/amir-qayyum/jatuhnya-turki-pengajaran-buat-ummah-c617b9a49706

Newton, Michael. Famous Assassinations in World
History: An Encyclopedia [2 volumes]. OsmanII


Der Hungerplan (Rancangan Kelaparan): Dosa Nazi Buat Orang Kebuluran

Suhu Moscow berlegar sekitar 15ºC dengan hujan turun secara renyai pada 23 Ogos 1939. Langit dalam keadaan gelap menghitam seolah-olah memaparkan nasib yang bakal menimpa dunia kerana pada tengahari tersebut Joseph Stalin sedang berjabat tangan dengan Joachim von Ribbentrop.

Pada tarikh keramat ini rundingan dua kementerian luar negeri ini telah menjalinkan Perjanjian Molotov-Ribbentrop yang menjaminkan keamanan antara Kesatuan Soviet dan Jerman tanpa sebarang usaha berlaku khianat.

Ia juga melukiskan semula sempadan Eropah bagi operasi yang sebenarnya belum dilancangkan lagi. Seminggu selepas persetujuan dicapai, Jerman pun meluluskan pencer0bohan terhadap Poland.

17 hari kemudian Soviet pun mencer0bohi Poland atas justifikasi penampan bagi keselamatan Belarus dan Ukraine. Tetapi gerakan Soviet terhadap Bukovina telah melanggar perjanjian Molotov-Ribbentrop kerana wilayah tersebut berada dalam zon Jerman.

Kesilapan ini telah mengundang Operasi Barbarossa yang selaras dengan matlamat akhir Lebensraum. Seramai 3.8 juta anggota dihantar dengan ribuan kereta kebal dan pesawat di belakang Walther von Brauchitsch.

Struktur binaan Soviet memberikan keutamaan besar kepada Jerman. Sementara industri pertahanan dibangunkan di kawasan-kawasan selamat seperti Tengah Rusia, bakul makanan negara Soviet berada di sebelah barat. Tanah Ukraine telah lama dianggap sebagai antara paling subur di dunia.

Maka kedatangan Jerman di Belarus dan Ukraine telah memberikan tamparan hebat kepada jaminan makanan Soviet. Heinrich Himmler yang menguasai

Skuadron Perlindungan (SS) ialah instrumen Jerman paling ampuh semasa Operasi Barbarossa dilaksanakan. Dan Himmler mempunyai seorang anak kelahiran Rusia yang tepu dengan ideology Jermanisasi.

Herbert Backe dibawa ke Jerman semasa pemerintahan Vladimir Lenin dan mendapat kelulusan pertanian di Universiti Göttingen.

Sementara ilmu pertanian mengeluarkan makanan demi menjaga perut sejagat, Backe mempunyai langkah sebaliknya. Beliau membuat perancangan begitu jahat untuk menggunakan makanan sebagai senj4ta.

Der Hungerplan (Rancangan Kelaparan) dibina oleh Backe yang mendapat persetujuan Himmler. Backe melihat bahawa tidak perlu bagi Jerman untuk mengusahakan makanan demi angkatannya dalam Operasi Barbarossa.

Tetapi memandangkan mereka mendapat lembah subur, Backe ingin menjarah makanan di kawasan Soviet untuk mencapai dua matlamat:

Ukraine ialah raga roti bagi Soviet. Dan Jerman ingin merangkul Ukraine supaya tiada siapa boleh membuatkan Jerman kebulur sepertimana dibuat dalam P3r4ng Dunia Pertama.

Jadi apabila Jerman merampas makanan yang sepatutnya bergerak ke Moscow dan Leningrad, mereka sedang mencapai matlamat diimpikan.

Tetapi jutaan rakyat di Ukraine terutamanya telah m4ti oleh kerana kelaparan melampau. Golongan Slavik dan Yahudi yang dinamakan “tukang habis beras” (senang kata) dikerjakan sampai lumat.

Dengan adanya Wehrmacht, rampasan makanan mudah dilaksanakan. Dijangkakan bahawa 20-30 juta rakyat Rusia sentiasa dalam kelaparan akibat penj4rahan ini (Tooze, 2007). Angka kem4tian dek kebuluran yang melibatkan pelbagai bangsa seperti Slavik, Yahudi, Gipsy mencecah sehingga 4 juta nyawa.

Setiap masa Jerman bersidang bagaimana untuk memantapkan lagi der Hungerplan. 20-30 juta yang kebuluran pula tersebut diharapkan berhijrah ke Siberia, sekaligus mengosongkan tanah-tanah di sana supaya Generalplan Ost dapat dikuatkuasakan, dan tanah tu dihuni oleh Bangsa Aryan Nazi yang lebih mulia.

Namun ketiadaan buruh berpengalaman telah mengurangkan keupayaan tanah untuk mengeluarkan hasil. Kekurangan makanan juga menghukum rakyat tempatan kerana kuota catuan mereka yang dikurangkan dulu.

Dan memang benar itulah dicapai Jerman kerana 4.2 juta rakyat Soviet yang terdedah dulu (Snyder, 2010). Bangsa Yahudi merupakan yang paling dihukum atas kebencian anti-Semitisme Jerman.

Mereka siap diharamkan daripada membeli telur, mentega, susu dan roti (Tooze, 2007). Malah pengurusan Backe menetapkan bahawa Yahudi tidak boleh dapat lebih daripada 420 kalori sehari (keperluan semulajadi 1,600-3,000 kalori sehari).

RUJUKAN:

Snyder, T. (2010). Bloodlands: Europe between (ditapiskan) and Stalin. Basic Books. Pp 411.

Tooze, A. (2007). The Wages of  (ditapiskan), Viking. ISBN 0-670-03826-1. pp. 476-485 & 482-483.


Memahami Teknologi Deepfake Yang Boleh Mengundang Fitnah

Kemajuan industri perfileman telah membuahkan ribuan karya yang luar biasa, dengan teknologi penggambaran tidak terjangkau dek akal orang terdahulu. Walau bagaimanapun, kemajuan ini ada kesan sampingan yang mencelakakan.

Ramai dalam kalangan pelakon wanita Hollywood telah menjadi mαηgsα hanya dengan beberapa klik dalam perisian sahaja. Ceritanya senang saja. Bayangkan seorang pelakon wanita yang sangat masyhur sekarang.

Cari banyak gambar pelakon tersebut. Kemudian upah pelakon lµcαh untuk buat adegan yang sesuai dengan posisi gambar. Akhir sekali, jahitkan saja gambar dengan video pelakon tersebut (Statt, 2018). Gambar pelakon popular akan menjadi topeng, yang dipasangkan pada pelakon lµcαh.

Kemudian naikkan saja video tersebut atas talian. Orang bukan peduli pun pasal ketulenan. Janji fantasi dipenuhi. Itulah bahana teknologi zaman sekarang. Sesiapa saja boleh menjadi mαηgsα.

Diulangi semula, sesiapa saja boleh menjadi mαηgsα. Tambah dalam masyarakat yang terlalu taasub pada αib orang. Memang ini makananlah.

Teknologi ini dipanggil deep learning fakery – atau lebih mudah, deepfake. Teknik ini sudah lama ada. Kalau zaman dulu, ia dilaksanakan secara manual.

Dengan prasarana baru seperti kecekapan buatan, algoritma pembelajaran dan kecerdasan buatan, teknik deepfake sekarang sudah mampu memanipulasikan sesuatu gambar dengan video hingga boleh menjadi sesuatu yang sangat jelas dan kemas (Kietzmann, et al., 2020).

Terlalu kemas sampai deepfake boleh bantu menyebarkan berita palsu dan melaksanakan pemerdayaan kewangan (Roose, 2018). Walaupun wanita menjadi sasaran utama, ahli-ahli politik dan golongan agamawan turut dibuat sasaran (Dunn, 2021).

Inilah kedαhsyαtαn teknik deepfake yang boleh membinαsαkan reputasi seseorang. Bayangkan golongan yang tidak tahu menahu. Mesti terus buta pergi percaya benda yang ada pada mata, walaupun suatu penipuan jelas.

Apa Cara Kesan Deepfake?

Masyarakat yang suka menjaja αib orang memang rela mencelαkαkan diri sendiri dalam kancah kebodohan. Sebab mereka bukan mahu cari kebenaran. Mereka hanya mahu memuaskan hati yang penuh dengan sisa kesumat.

Tetapi golongan keramaian sangat tahu tentang perbezaan video benar dan bermanipulasi. Cara paling mudah adalah dengan perhatian sangat cukup. Perhatian saja boleh mengenal pasti sama ada sesuatu video benar atau dusta.

Kerana bukan semua orang ada aplikasi pintar yang boleh mengesan deepfake. Golongan pembikin filem memang lengkap bahagian ini. Mereka boleh menggunakan algoritma untuk mengenal pasti secara automatik. Kelompok marhaen perlu menggunakan mata – kalau boleh elak berkelip.

Kena tumpukan perhatian pada kedutan muka dan keadaan mata. Dua benda ini selalu gagal meyakinkan ketulenan sesuatu deepfake. Sementara deepfake mengenakan topeng pada muka, ia tidak mampu menyempurnakan setiap inci video.

Bayangkan begini. Dalam satu saat (video), selalunya ada 24 kepingan gambar.

Setiap kepingan gambar ini harus bergerak secara tersusun. Deepfake tidak mampu menyempurnakan semua gambar ini. Jadi secara jelas, semua boleh nampak keralatan bayang-bayang.

Dalam babak yang pencahayaan daripada sisi kiri, silap-silap bayang-bayang terpancar ke sisi atas (kadang bayang-bayang pun tiada). Walhal kawasan mata dan pipi wajib ada bayang-bayang (pancaran cahaya ke kening dan hidung akan membuat bayang-bayang).

Mata banyak memainkan peranan. Dalam video deepfake, kelipan mata takkan kena. Ada saja keralatannya. Semua ini akan menunjukkan kecαcαtan dalam usaha deepfake.

Bagi yang sanggup biar diri terbuai dalam kebodohan, mereka akan terus telan dan percaya deepfake meskipun sudah diberitahu. Satu lagi: deepfake adalah istilah saintifik. Istilah sebenar adalah fitnah. Mudah dan tuntas.

RUJUKAN:

Dunn, S. (2021, Mac 3). Women, Not Politicians, Are Targeted Most Often by DeepFake VIdeos. CIGI Online.

Kietzmann, J., et al. (2020). Deepfakes: Trick or Treat? Business Horizons. 63 (2): 135-146.

Roose, K. (2018, Mac 4). Here Come the Fake Videos, Too. The New York Times.

Statt, N. (2018, Januari 24). Fake celebrity (ditapiskan) is blowing up on Reddit, thanks to artificial intelligence. The Verge.


Misteri Lagenda ‘Komuniti Bermata Bulan’ Suku Cherokee – Orang Asli Amerika

Terdapat banyak kisah misteri dan mitos di dunia ini yang hampir dilupakan oleh generasi baharu dan mungkin perlahan-lahan bakal terhapus. kisah yang dianggap misteri dan aneh ini dikesan di Amerika Utara, di mana ia pernah dipelihara dengan baik oleh suku asli Amerika.

Semasa orang-orang Eropah mula-mula menjejakkan kaki di benua Amerika, mereka telah bertembung dengan pelbagai suku kaum yang sangat berbeza dari segi adat, rupa dan bahasa.

Tidak dinafikan bahawa kisah paling misteri dari kebanyakan mitos kaum Asli Amerika ialah kisah “kaum bermata bulan”, kenapa digelar bermata bulan? ia mungkin boleh disabitkan dengan ciri-ciri mereka yang akan dihuraikan nanti.

Bertambah misteri apabila komuniti yang wujud jauh sebelum kedatangan pengembara Eropah ke benua Amerika menjadi satu misteri. Apakah kisah ini benar berlaku atau sekadar mitos suku asli di Amerika?

Apa Yang Kita Tahu Tentang Kaum Ini?

Apabila peneroka dari Eropah pertama kali berinteraksi dengan suku Cherokee, mereka mengambil perhatian tentang tradisi lisan suku ini yang dianggap ‘pelik’, yang wujud dalam budaya mereka sejak beberapa generasi. Malah pada masa itu, sekitar pertengahan 1700-an, tradisi ini semakin malap dan cuma bertahan dalam ingatan sesetengah generasi tua di kalangan kaum mereka sahaja.

Menurut cerita lisan, Kaum bermata bulan ini tinggal di wilayah tenggara Amerika sebelum puak Cherokee bermigrasi ke sana.

Sumber lisan mereka turut menerangkan ciri-ciri fizikal kaum ini yang berkulit putih dan anehnya mereka tidak dapat melihat pada waktu siang.

Selain itu, diceritakan berlaku pertempuran antara suku Cherokee dan kaum ini kerana merebut kawasan, dan mereka berjaya mengusir ‘orang-orang celaka’ ini lalu menetap di tanah itu selama beberapa generasi.

Dokumentasi Eropah dibuat pertama kali mengenai tradisi lisan ini sejak tahun 1797, apabila Ahli Botani dan juga seorang profesor Amerika, Benjamin Smith Burton, menulis dalam bukunya tentang kisah lagenda yang popular di kalangan puak Cherokee.

Mengambil sumber rekod dari Kolonel Leonard Marbury yang pernah berkhidmat sebagai ‘orang tengah’ antara kerajaan Amerika dan suku Cherokee.

Burton menganggap bangsa misteri yang ditemui oleh suku Cherokee sebagai komuniti berpenghidap albino, beliau menguatkan dakwaan itu dengan menjelaskan hakikat bahawa mereka tidak dapat melihat pada waktu siang(penghidap albinism tak boleh kena sinar matahari/cahaya).

Pertemuan Aneh Lionel Wafer The Buccaneer

Walau bagaimanapun, Burton terus menyambung kenyataan beliau dengan menukilkan dari akaun Lionel Wafer, dalam bukunya pada 1699 “A New Voyage and Description of the Isthmus of America” menggambarkan komuniti albino yang ditemuinya di Isthmus of Darien, di kalangan suku asli Kuna.

Daripada semasa ke semasa, terdapat banyak dokumentasi lain tentang mitos ini, semuanya dikaitkan dengan mitos dari suku Cherokee. Ezekiel Sanford menulis dalam “History of the United States Before the Revolution,” dan B. R. Carroll dalam “Historical Collections of South Carolina” menyebut cerita mitos “bangsa bermata bulan” ini sebagai tradisi Cherokee.

Merungkai Misteri…

Ahli Sejarah Amerika, Haywood mengumpul seberapa banyak sumber lisan yang didapati. Tentang bagaimana suku Cheerokee ini bertemu dengan bangsa kulit putih itu di Sungai Little Tennessee. Di sana mereka menemui kubu pertahanan yang mengandungi cangkul, kapak, senjata api, dan peralatan logam lain.

Walau bagaimanapun, salah satu sumber terbaik untuk merungkai kisah ini melalui penceritaan dari gabenor Tennessee, John Sevier. Pada zamannya, kebanyakan kawasan Appalachian adalah sebahagian daripada wilayah Cherokee.

John Sevier yang bertemu dengan ketua suku Cherokee bernama Oconostota di sebuah pergunungan Fort di Georgia pada 1782, merumuskan kisah yang diceritakan secara lisan melalui nenek-moyangnya tentang keberadaan orang kulit putih di seberang sungai berdekatan tempat mereka.

Disini mungkin anda berasa sedikit pening dengan kisah ini. Sebenarnya suku Cherokee telah bertembung dan bertempur dengan pengembara dari Wales yang telah mendarat di benua Amerika sekurangnya 300 tahun sebelum ketibaan Christopher Colombus.

Putera Wales, Madoc ab Owain Gwynedd, seorang penjelajah maritim semasa zaman awal pertengahan. putera muda Wales dikatakan melarikan diri dari konflik lalu belayar ke arah barat, akhirnya tiba di Amerika Utara pada 1170.

Manakala bangsa misteri yang ditemui sebelum ini adalah dari kalangan suku asli Amerika yang berpenghidap albino. Hal ini timbul kekeliruan di antara mereka, sehingga mencetuskan peperangan. Namun dalam beberapa sumber, pengembara dari Wales ini tiada masalah apabila bertemu dengan suku-suku lain.


Yahudi Israel Terciduk Lagi Dipermainkan Demokrasi

Apa yang sedang berlaku di Israel mendedahkan sisi kelemahan besar dalam demokrasi berparlimen. Israel telah mengadakan empat pilihan raya dalam masa dua tahun.

Sehingga hari ini, negara tersebut tidak dapat menubuhkan sebuah kerajaan bermandat yang stabil. Dan masalah mereka masih sama, membelenggu pentadbiran dan ekonomi sejak 9 April 2019: tiada parti politik mendapat majoriti mudah.

Semasa mengisytiharkan kemerdekaan, Israel membina sebuah sistem kuasa pusat (unitary authority). Kuasa hanya ada pada Perdana Menteri, yang dipilih dalam sebuah parlimen.

Jadi kerajaan pusat Israel tiada kerajaan negeri, hanya pihak berkuasa tempatan untuk menjalankan amanah. Sistem ini berbeza dengan kuasa persekutuan (federal authority), yang mempunyai bahagian-bahagian bawahan.

Rakyat pula mengundi ahli yang akan menganggotai dewan parlimen bernama Knesset. Dalam kalangan 120 ahli Knesset, sesiapa mendapat 61 sokongan menjadi Perdana Menteri.

Jadi Israel memang berpeluang ada “kerajaan bercanggahan” (tiada grup WhatsApp) dan “kerajaan pintu belakang”. Dari dulu lagi, Israel tidak pernah mempunyai sebuah kerajaan majoriti. Semua parti gagal mendapat 61 kerusi Knesset.

Mereka menubuhkan kerajaan melalui kerjasama politik dengan parti-parti lain meskipun berbeza ideologi. Asasnya, Israel mempunyai sebuah masyarakat yang tidak bersatu-padu.

Tetapi mereka sanggup mengetepikan perbezaan fikrah demi mencapai penyatuan sebaik mungkin. Ada masa mereka berantakan, macam tahun 1959 apabila Labor Unity (10) dan Mapam (9 kerusi) menentang rakan se-kerajaan dalam isu penjualan sen.jata kepada Jerman Barat (Halamish, 2010).

Tetapi sekarang, semua parti tidak melepasi garisan 61 kerusi. Dan mereka enggan bekerjasama. Terlalu banyak blok politik yang membelenggu Dewan Knesset. Perkara ini berlaku kerana satu punca sahaja: Benjamin Netanyahu.

Kemelut Politik Israel

Benjamin Netanyahu sekarang berkuasa atas mandat sementara. Parti Likud hanya mendapat 30 kerusi dalam Knesset, paling banyak tetapi tidak cukup. Likud diikuti Yesh Atid, Shas, Kahol Lavan (Blue and White) dan Yamina.

Presiden Reuven Rivlin memanggil ketua Likud, Yesh Atid dan Yamina. Netanyahu diberikan peluang selama sebulan untuk meminang 61 anggota Knesset. Namun beliau mendapat 52 orang sahaja (tidak cukup). Sekarang Presiden Rivlin memberi laluan kepada Yair Lapid pula, selaku ketua Yesh Atid.

Populariti Netanyahu semakin kecundang kerana 1) tuduhan salah laku ra.sµah, 2) kepimpinan terlalu lama, dan 3) perangai suka koy.ak (Levy, 2020).

Kemudian ada sebahagian Yahudi takkan undi parti-parti sekular seperti Likud.

Golongan agamawan seperti Uri Misgav pernah mengisytiharkan per.ang terhadap gagasan sekular (Landsman, 2020). Akhir sekali, komuniti Arab Israel sedia menyusahkan hidup parti-parti Yahudi. Tar.ing mereka jauh lebih tajam berbanding mana-mana pihak Palestin.

Baca Lebih Lanjut: https://www.thepatriots.asia/qaimah-al-mushtarakah-satu-satunya-pihak-arab-yang-zionis-geruni/

Semua parti Arab sepakat menolak Likud. Tetapi dalam pilihan raya kali ini, Ra’am telah keluar daripada gagasan Ayman Odeh.

Disuruh memberi nama, Ra’am selamba berdiam (Times of Israel, 2021). Gagasan Odeh pula memilih Lapid. Apabila Netanyahu tidak mendapat majoriti, parti Likud memetik Perkara 9 dan Perkara 10 iaitu biar Knesset pilih. Shas, UTJ dan Religious Zionist bersetuju dengan cadangan ini.

Setakat ini Lapid mendapat 56 kerusi. Dan mungkin beliau akan melepasi garisan… kerana beliau hanya perlu memujuk Naftali Bennett daripada Yamina. Dengan tujuh kerusi Yamina, secara rasmi Lapid akan mengambil alih kerajaan daripada Netanyahu.

Konsep PM Tepi

Sebelum ini Benjamin Netanyahu membentuk kerajaan bersama Benny Gantz daripada Kahol Lavan. Gantz pun bersetuju kerana mahu membantu Israel dalam peper.angan menentang COVID-19.

Kerjasama Netanyahu-Gantz mudah saja: “aku jadi PM dulu, kau sambung kemudian.” Jadi Gantz rela menjadi PM Tepi untuk Israel.

Persetujuan Gantz menaikkan amarah dalam Kahol Lavan. Sebahagian besar mengikut Yair Lapid untuk keluar parti dan menubuhkan Yesh Atid.

Netanyahu cuba menggunakan teknik PM Tepi kali ini tetapi tidak berjaya. Memandangkan Lapid sudah hampir 61 kerusi, mungkin beliau akan guna teknik ini untuk meminang Yamina: Lapid menjadi Perdana Menteri selama 2.5 tahun, kemudian disambung Naftali Bennett.

Andainya Lapid gagal, Reuven Rivlin akan meminta Dewan Knesset untuk lantik seorang Perdana Menteri. Peraturan majoriti 61 masih memainkan peranan. Jika itu pun gagal, Israel perlu mengadakan pilihan raya kelima.

Penubuhan kerajaan sudah bukan lagi satu tradisi, tetapi percaturan ma.µt. Kalau di Amerika Syarikat, ahli-ahli politik wajib menghormati institusi White House. Institusi ini sangat suci, kerana pernah dipegang golongan yang dianggap “nabi-nabi perlembagaan” seperti George Washington, John Adams dan Thomas Jefferson.

Israel tiada figura-figura sebegini. David ben Gurion sendiri tidak mendapat kegemilangan politik. Jadi inilah warisan Netanyahu yang rakyat sudah muak.

Kalau ada yang tertanya-tanya, Lapid menyokong penubuhan negara Palestin selaras dengan two-state solution. Beliau takkan bekerjasama dengan parti yang berbeza pendapat dalam perkara ini (Winer, 2013).

RUJUKAN:

Halamish, A. (2010). Loyalties in (ditapiskan): Mapam’s Vacillating Stance on the (ditapiskan) Government, 1955-1966 Historical and Political Analysis. Israel Studies Forum. 25 (2): 26-53.

Landsman, C. (2020, Oktober 4). (ditapiskan) is (ditapiskan), Long Live (ditapiskan). Haaretz.

Levy, D. (2020, September 27). Israelis Hate Netanyahu the (ditapiskan)? Just Ask the Palestinians. Haaretz.

Winer, S. (2013, Oktober 8). Lapid charms the lefties at NY’s 92nd Street Y. The Times of Israel.

Times of Israel. (2021, Mei 5). 56 MKs back Lapid for PM, including right-wing New Hope, as Rivlin resumes talks.


Perjuangan Al-Amin: Rasul Ulul Azmi

Sudah jatuh, ditimpa pula dia dengan tangga. Ya, mungkin itu merupakan frasa atau ungkapan yang dapat memberikan gambaran kepada sesuatu keadaan seseorang itu sedang mengalami kesulitan demi kesulitan. Belum selesai satu masalah, datang pula satu masalah yang lain. Sudahlah dia jatuh dari tempat tinggi, tertimpa pula badannya dengan tangga yang digunakannya untuk memanjat tempat tersebut. Sesuatu keadaan yang menggambarkan seseorang itu menerima ujian yang bertubi-tubi.

Justeru, bagi orang yang ditimpa pelbagai ujian, kemalangan dan kesulitan sudah pasti memaksa dirinya untuk bertahan serta bersabar pada tahap yang paling tinggi. Usahkan keringat, bahkan bendungan air mata sekalipun sudah kering tersejat dek kerana ujian yang menimpa begitu berat. Tetapi percayalah, ujian yang ditimpakan oleh Allah SWT adalah bertujuan untuk menguji keteguhan dan kekuatan iman seseorang. Semakin kuat ujian, semakin tinggi kesabaran maka semakin kukuh dan teguhlah keimanan.

Itulah hakikat dan keadaan yang berlaku kepada Rasul Ulul Azmi. Ulul Azmi merupakan gelaran yang diberikan khusus kepada para rasul yang mempunyai kedudukan yang sangat tinggi dan istimewa disebabkan ketabahan mereka sungguh luar biasa. Ketabahan dan kesabaran mereka terhadap ujian Allah SWT melebihi kerasnya batu, melebihi kukuhnya konkrit. Celaan, tohmahan, hinaan hatta ugutan pembunuhan merupakan makanan ruji buat mereka dalam menyampaikan risalah suci agama Allah SWT.

Antara 25 rasul, hanya ada lima orang sahaja yang mendapatkan gelaran istimewa dan khusus ini. Mereka ialah Nabi Nuh AS, Nabi Ibrahim AS, Nabi Musa AS, Nabi Isa AS dan yang terakhir merupakan penutup bagi segala nabi dan rasul serta insan paling mulia di muka bumi iaitu Nabi Muhammad SAW. Mereka inilah yang berjuang dan berkorban, bermandikan darah serta bertemankan lelah semata-mata untuk menyebarkan seterusnya mewariskan kepada kita risalah agama Allah SWT.

Sehubungan dengan itu, sempena dengan hari kelahiran junjungan besar dan mulia Nabi Muhammad SAW, marilah seluruh umat Islam khususnya untuk sama-sama menelusuri dan menghayati sirah serta perjalanan Baginda sehingga gelaran ini diturunkan kepadanya.

PENGERTIAN ULUL AZMI.

Dalam buku ‘Kamus Pintar Agama Islam’, rasul membawa maksud seorang utusan Tuhan (Allah SWT) dan mendapat wahyu darpada Allah SWT dan diperintahkan kepadanya untuk menyampaikan wahyu tersebut kepada seluruh umatnya (Ahmadi dan Abdullah, 1991, 233).

Adapun bagi pengertian Ulul Azmi, dalam buku ‘Ensiklopedia Islam’ menyebutkan bahawa pengertian bagi gelaran Ulul Azmi adalah orang-orang yang mempunyai kemahuan yang kuat dan teguh (Sirojuddin, 1993, 121).

DALIL BERKENAAN RASUL ULUL AZMI.

Allah SWT telah berfirman dalam kitab suci al-Quran mafhumnya,
“Maka bersabarlah engkau (Muhammad) sebagaimana kesabaran rasul-rasul yang mempunyai keteguhan hati. Dan janganlah engkau meminta agar azab disegerakan untuk mereka. Pada hari mereka melihat azab yang dijanjikan, mereka berasa seolah-olah tinggal di dunia hanya sesaat sahaja pada siang hari. Tugasmu hanya menyampaikan. Maka tidak ada yang dibinasakan, kecuali kaum yang fasik (tidak taat kepada Allah).”
(al-Ahqaf, 35)

“Dia (Allah) telah mensyariatkan kepadamu agama yang telah diwasiatkan-Nya kepada Nabi Nuh AS dan apa yang telah Kami wahyukan kepadamu (Muhammad), dan apa yang telah Kami wasiatkan kepada Nabi Ibrahim AS, Musa dan Isa, iaitu tegakkanlah agama (keimanan dan ketakwaan) dan janganlah kamu berpecah-belah di dalamnya. Sangat berat bagi orang-orang musyrik (untuk mengikuti) agama yang kamu serukan kepada mereka. Allah memilih orang yang Dia kehendaki ke atas agama tauhid dan memberi petunjuk buat orang yang kembali kepada-Nya.”
(al-Syura, 13)

Al-Bizar dan al-Haitsimi menerangkan bahawa,
“Dan lima rasul ini ialah semulia-mulia anak Adam. Telah berkata Abu Hurairah RA bahawa Nabi Muhammad SAW bersabda,
Semulia-mulia anak Adam ada lima orang. Iaitu Nuh, Ibrahim, Musa, Isa dan Muhammad SAW. Dan semulia-mulia antara mereka ialah Muhammad SAW.”

BIODATA RINGKAS NABI MUHAMMAD SAW.

Telah dilahirkan Nabi kita Muhammad SAW di tengah-tengah keluarga Bani Hasyim di Kota Mekah pada 9 Rabi’ul Awwal (riwayat yang paling masyhur dalam kalangan ulama adalah 12 haribulan), permulaan tahun daripada peristiwa penyerangan Tentera Gajah dan 40 tahun setelah kekuasaan Kisra Anusyirwan atau bertepatan dengan tarikh 20 (atau 22) April tahun 571 M yang berdasarkan kepada penelitian Muhammad Sulaiman al-Manshurfuri, seorang ulama besar dan peneliti astronomi Mahmud Basya.

Nabi Muhammad SAW dilahirkan dalam kalangan keluarga pilihan dan mulia yang menjadi sebagai salah satu asas lahiriah yang kukuh. Lebih-lebih lagi pada ketika itu, masyarakatnya masih tebal dan kuat dengan fahaman kekeluargaan (asabiyyah). Di samping itu, faktor ini menjadi satu nilai tambah kepada keluarga Baginda dan bangsa Arab sebagai kurniaan daripada Allah SWT. Sesungguhnya, keluarga memainkan peranan yang sangat signifikan dalam usaha penyebaran dakwah seperti yang telah dikatakan oleh Nabi Luth AS ketika dikepung oleh kaumnya,

“Seandainya aku mempunyai kekuatan, atau seandainya aku dapat berlindung kepada keluarga yang kuat.”
(Hud : 80)

Nabi Muhamad SAW ialah anak lelaki kepada Abdullah bin Abdul Mutalib (nama sebenarnya ialah Syaibah al-Hamd) bin Qushaiy (nama sebenarnya ialah Zaid) bin Kilab bin Murrah bin Ka’ab bin Lu’aiy bin Ghalib bin Fihr bin Malik bin an-Nadhr bin Kinanah bin Khuzaimah bin Mudrikah bin Ilyas bun Mudhar bin Nazar bin Mu’id bin Adnan.

Setakat itulah batas keturnan Nabi Muhammad SAW yang telah disepakati oleh jumhur ulama. Adapun salalisah keturunan Baginda selepas Adnan masih menjadi perselisihan dalam kalangan para ulama. Namun, telah menjadi sebuah kesepakatan bahawa Adnan ialah keturunan daripada Nabi Ismail AS bin Ibrahim AS.

Imam Muslim meriwayatkan dengan sanad yang tersambung hingga Nabi Muhammad SAW bahawa sesungguhnya Baginda telah bersabda:

“Sesungguhnya Allah SWT telah memilih Kinanah daripada keturunan Ismail dan memilih Quraisy daripada Kinanah dan memilih Hasyim daripada Quraisy dan memilihku dalam kalangan Bani Hasyim.”

CABARAN DAN UJIAN YANG DIHADAPI.

1) YATIM PIATU.

Sedari kecil lagi, Nabi Muhammad SAW melayari bahtera kehidupan yang penuh dengan mehnah dan tribulasi. Baginda tidak sempat menjamah perhatian dan kasih sayang seorang bapa yang sepantasnya mendidik serta memberikan perlindungan kepadanya. Bapanya iaitu Abdullah bin Abdul Muthalib telah pergi menghadap Sang Pencipta sebelum Baginda dilahirkan ke dunia lagi. Manakala ibunya pula, Siti Aminah telah wafat sewaktu Nabi Muhammad SAW hanya berusia enam tahun. Dikatakan bahawa pada suatu hari, Siti Aminah ingin menziarahi makam arwah suaminya yang terletak di Yathrib (Madinah).

Maka, dengan tekad yang bulat Siti Aminah menziarahi makam suaminya dengan membawa putranya yang yatim ditemani oleh pembantunya, Ummu Aiman. Perjalanan ditempuh sejauh 500 km. Setelah menetap di sana selama satu bulan, Siti Aminah binti Wahab pun bersiap sedia untuk berangkat pulang ke Kota Mekah. Sungguh, suratan Allah SWT melebihi daripada semua perkara. Sewaktu dalam perjalanan pulang ke Kota Mekah, Siti Aminah telah jatuh sakit dan akhirnya beliau dipanggil untuk menghadap penciptanya. Beliau meninggal dunia di Abwa’, tempat yang terletak di antara Mekah dan Madinah.

Usia baru setahun jagung, namun Nabi Muhammad SAW sudah menanggung beban yang begitu berat walaupun Baginda masih kecil lagi. Bayangkan, seorang anak kecil yang sepatutnya mendapat kasih sayang, perlindungan dan perhatian telah menjadi yatim piatu dan hilang tempat berteduh dan sandaran. Masya-Allah, sungguh hebat ujian yang kau tanggung, wahai kekasih Allah!

2) PEMERGIAN DATUK TERCINTA.

Datuk kesayangan Baginda, Abdul Muthalib membawa Nabi Muhammad SAW kembali ke Mekah setelah mendengar berita yang amat menyedihkan berkenaan kematian Siti Aminah binti Wahb. Perasaan sayang dan simpati semakin lama semakin membekas mengenangkan nasib cucu tercinta yang terpaksa menanggung derita beban berat pada saat usianya yang masih sangat kecil lagi.

Perasaan yang tak pernah terasakan walaupun terhadap anak kandungnya sendiri. Abdul Muthalib tidak berkehendak kepada cucunya untuk melangsungkan kehidupan dengan sebatang kara. Hatta, beliau sering mengutamakan urusan Nabi Muhammad SAW berbanding dengan anak-anaknya.

Di hadapan Ka’bah terdapat sebuah kerusi atau singgahsana yang dicipta khas untuk Abdul Muthalib dan tiada barang seorang pun yang dengan lancangnya duduk di situ sebagai penghormatan kepada beliau. Suatu hari, layaknya seorang kanak-kanak kecil, Nabi Muhammad SAW bermain-main di sekitar kawasan singgahsana milik Abdul Muthalib. Tidak disangka-sangka, Nabi Muhammad SAW terus naik ke singgahsana tersebut dan bermain-main di situ.

Lantas, apabila melihat kejadian itu, orang-orang yang menjadi saksi terus menahan dan memegang Baginda Nabi Muhammad SAW agar tidak duduk di atas singgahsana tersebut. Mereka takut Baginda bakal dimarahi oleh Abdul Muthalib. Namun, perkara sebaliknya malah berlaku. Tatkala melihat kejadian yang berlaku, maka beliau berkata, “Biarkanlah anakku ini. Demi Allah, sesungguhnya dia akan memiliki kedudukan yang sangat agung pada kemudian hari”. Kemudian, Abdul Muthalib duduk di atas singgahsananya sambil mengelus dan meriba Nabi Muhammad SAW dengan penuh kasih sayang.

Sesungguhnya benarlah ujian Allah SWT itu diberikan kepada tentera-Nya yang tangguh dan kental jiwanya. Sewaktu Nabi Muhammad SAW telah mencecah usia 8 Tahun 2 bulan dan 10 hari, Baginda sekali lagi ditimpa musibah kematian. Kematian datuk kesayangannya Abdul Muthalib benar-benar telah merobek hati dan memecahkan bendungan tangisan Baginda. Sebelum meninggal, beliau sempat menyampaikan wasiat untuk menitipkan Nabi Muhammad SAW di bawah asuhan bapa saudara tercinta, Abu Thalib.

3) DARIPADA KEPERCAYAAN, BERTUKAR KEPADA KEBENCIAN.

Di usia mudanya, Nabi Muhammad SAW membesar menjadi seorang pemuda yang cukup masyhur dengan sifat jujur dan watak lemah lembutnya. Hatta Baginda digerlar sebagai al-Amin yang bererti orang yang dipercayai oleh masyarakat Kota Mekah dek kerana sikap yang ditonjolkan olehnya. Bagi mereka, tidak ada pemuda di Kota Mekah yang lebih dipercayai berbanding Muhammad al-Amin. Oleh demikian, tidak hairanlah apabila Siti Khadijah binti Khuwailid menerima cadangan Abu Thalib untuk menjadikan Nabi Muhammad SAW sebagai orang yang diamanahkan untuk menguruskan barang perniagannya.

Pada suatu hari, tibalah masanya Hajarul Aswad diletakkan pada tempat asalnya semula. Tiba-tiba, berlaku tikam lidah antara kabilah yang terlibat sehingga nyaris berlakunya pertumpahan darah antara mereka kerana masing-masing inginkan kelebihan mengangkat batu tersebut. Akhirnya, mereka menyuarakan kata sepakat untuk melantik seorang hakim bagi menyelesaikan masalah tersebut dengan memilih orang yang pertama melangkahkan kaki masuk ke masjid. Atas hikmah ketentuan Allah SWT, Nabi Muhammad SAW ialah orang pertama yang melangkah masuk ke dalam masjid. Tatkala melihatnya, mereka berkata,

“Ini dia al-Amin yang kami reda dengan hukumannya. Ini dia Muhammad!”
Maka, dengan kebijaksanaan yang dianugerahkan oleh Allah SWT, Nabi Muhammad SAW memerintahkan mereka untuk membawa sehelai kain. Setelah dibawakan sehelai kain oleh salah seorang daripada mereka, Nabi Muhammad SAW meletakkan batu Hajarul Aswad dan diletekkan di hamparan kain tersebut. Lantas, Baginda menyuruh tiap-tiap kabilah memegang penjuru kain tersebut. Setelah itu, Nabi Muhammad SAW meletakkan Hajarul Aswad di tempat asalnya dan pembangunan Ka’bah dapat disudahkan dengan jayanya.

Namun, apabila wahyu telah sampai kepada Baginda dan usaha dakwah terhadap risalah agama Allah SWT sudah diperintahkan untuk disebar, maka kepercayaan dan kekaguman terhadap Nabi Muhammad SAW bertukar menjadi kebencian pula. Baginda dicaci, ditohmah dan difitnah dengan macam-macam tuduhan. Dikatakan Bagindalah penyihir, seorang yang berkata dusta dan nabi palsu. Malah, Baginda juga mendapat pelbagai ancaman dan ugutan bunuh. Subhanallah, dalam sekelip mata sahaja, rasa hormat dan sayang itu telah lenyap.

Bukan setakat itu sahaja, malah saudara terdekat sendiri merupakan orang yang paling kuat menentang Baginda. Abu Lahab iaitu bapa saudara Nabi Muhammad SAW menjadi orang yang paling lantang menyuarakan penentangan terhadap risalah yang dibawakan oleh Baginda.

4) PEMBOIKOTAN NABI MUHAMMAD SAW.

Setelah pelbagai cara digunakan untuk menghalang dakwah Nabi Muhammad SAW menemui jalan buntu, para pimpinan Quraisy Mekah berkumpul untuk membincangkan cara terbaik untuk melawan penolakan Baginda terhadap semua tawaran yang diberikan. Harta, kuasa, bahkan wanita semuanya tidak dapat memenangi hati Nabi Muhammad SAW melainkan Baginda betul-betul tekad untuk menyebarkan agama Islam yang mulia.
Mereka mula berhimpun dan saling bertukar pandangan berkenaan bentuk kezaliman yang berkesan. Akhirnya, mereka sebulat suara untuk mematerai satu perjanjian dalam kalangan kabilah-kabilah Quraisy untuk melancarkan pemboikotan (pemulauan) terhadap Bani Hasyim dan Bani Muthalib.

Kemudian, perjanjian yang telah dipersetujui tersebut digantung di dalam Ka’bah untuk lebih meyakinkan keputusan yang telah diambil tersebut. Antara bentuk kezaliman yang dirancang adalah tidak akan bernikah dengan mana-mana orang dalam kalangan Bani Hasyim dan Bani Muthalib, tidak berjual-beli serta menyekat sumber rezeki selagi mereka tidak menyerahkan Nabi Muhammad SAW untuk dibunuh.

Seluruh keluarga Nabi Muhammad SAW telah diboikot selama tiga tahun, melainkan Abu Lahab kerana dia ialah salah seorang yang terlibat dalam perjanjian tersebut. Namun begitu, orang-orang musyrikin sekadar mampu melepaskan geram melalui perjanjian tersebut tetapi tidak dapat melemahkan semangat Nabi Muhammad SAW dan keluarga yang lain. Bahkan, bapa saudaranya sendiri iaitu Abu Thalib sendiri telah turun padang untuk memberikan perlindungan kepada anak saudara tercintanya itu dengan bertukar tempat tidur sesama mereka.

Kezaliman tersebut tidak terhenti setakat itu sahaja. Golongan musyrikin bukan sahaja memulau dan memboikot, malah mereka mengetatkan kawalan agar bantuan serta sumber makanan tidak terlepas ke kampung Bani Hasyim. Abu Lahab sendiri yang bertindak untuk membayar segala harga keuntungan kabilah-kabilah yang datang ke Kota Mekah sebagai ganti rugi kerana tidak dapat bermuamalat dengan Bani Hasyim.

Walaubagaimanapun, Nabi Muhammad SAW tetap meneruskan dakwah tanpa bimbang akan keselamatan dirinya. Tidak ketinggalan juga isteri tercinta iaitu Sayidatina Khadijah binti Khuwailid yang turut sama mendampingi sang suami dalam menempuhi saat-saat getir ini. Beliau tidak sedikitpun berganjak daripada perjuangan Baginda, malah sentiasa memberikan semangat dan menyumbangkan segala tenaga dan harta buat dibelanjakan di jalan Allah SWT. Inilah pengorbanan terbesar yang dilakukan oleh beliau dan ahli keluarga yang lain dalam menempuh ujian Allah SWT demi memperjuangkan kalimah syahadah.

5) PENOLAKAN PENDUDUK THAIF.

Apabila kezaliman pihak Quraisy semakin bermaharajalela, dalam keadaan yang penuh dengan tekanan ini Nabi Muhammad SAW bersama dengan Zaid bin Harithah telah memilih Bandar Thaif sebagai destinasi untuk menyampaikan dakwahnya. Setibanya di sana, Baginda bertemu dengan tiga orang ketua Bani Thaqif iaitu suku Arab terbesar di Thaif. Salah seorang daripada mereka berkata,

“Jika engkau pendusta, maka aku tidak mahu melayan pembohongan ini. Tetapi jika kamu sungguh merupakan seorang nabi, maka aku tidak mahu dilaknat! Aku tidak peduli tentang dakwah yang kau bawa.”

Manakala, dua orang selebihnya sedari awal lagi sudah tidak bersetuju dan menolak dakwah yang dibawa oleh Nabi Muhammad SAW lantas mengusir Baginda keluar dari kawasan tersebut.

Lantas, mereka memanggil seluruh penduduk Thaif untuk berkumpul lalu mengusir Nabi Muhammad SAW keluar dari tempat tinggal mereka. Sungguh tidak berhati perut apabila mereka mengheret insan yang paling mulia itu untuk keluar dari Bustan at-Thaqif dengan kasar. Bahkan, pemuda-pemudi bertindak lebih agresif dengan melempar Nabi Muhammad SAW dengan bebatuan sehingga mengalirlah darah kepala, badan serta kaki Baginda lalu menyembah bumi. Allahu Rabbi!

Zaid pada ketika itu mengalami perasaan yang bercampur aduk. Antara marah dan sedih, tidak dapat dia bezakan. Zaid bin Harithah terus berteriak sambil menahan batu-batuan yang dilemparkan itu dengan bersenjatakan semata-mata badannya sahaja. Bukan setakat darah, malah air mata juga tersimbah!

Diriwayatkan bahawa Malaikat Jibril AS bergegas menemui Nabi Muhammad SAW tatkala melihat keadaan Baginda dan Zaid yang berlumuran dengan darah. Malaikt Jibril AS meminta keizinan kepada Baginda untuk menghancurkan penduduk Thaif dengan diterbalikkan bumi dan tanah tempat mereka berpijak. Bahkan, Malaikat Jibril berjanji akan menghempapkan penduduk Thaif dengan gunung atas tindakan keterlaluan mereka itu.

Namun demikian, disebabkan rasa sayang Baginda yang tersangat dalam terhadap penduduk Thaif, Nabi Muhammad SAW tidak mengizinkan Malaikat Jibril AS untuk berbuat demikian. Baginya, kalau bukan pada zaman mereka, mungkin zaman anak cucu mereka ajaran Islam akan diterima jua. Selepas itu, Baginda bersama Zaid meninggalkan Bustan at-Thaqif. Ketika menuruni curam bukit, batu masih lagi menghujani mereka berdua. Lantas, mereka bergegas meninggalkan tempat tersebut dan singgah di sebuah kebun milik Uqbah bin Rabiah.

Setibanya di situ, Nabi Muhammad SAW terus mengangkat tangan lalu berdoa kepada Allah SWT. Tatkala Baginda sedang berdoa, dua orang anak Rabiah rupa-rupanya sedang memerhantikannya. Lantas, dipanggil oleh mereka khadam yang bernama Addas dan diarahkan untuk menghidangkan anggur kepada Nabi Muhammad SAW. Addas merupakan seorang yang beragama Nasrani. Ketika Baginda ingin menyuapkan anggur ke mulut, Nabi Muhammad SAW mengucapkan Bismillah lantas memakannya.
Addas yang amat kaget pada waktu itu berkata,

“Demi Allah! Ucapan itu tidak pernah diucapkan oleh penduduk daerah ini.”
Mendengar ucapan itu, Baginda terus bertanyakan tentang agama da nasal-usul Addas. Lalu, Addas menjawab,

“Saya seorang yang beragama Nasrani. Saya berasal dari daerah Ninawa (sebuah kampung di Maushil).”

Mendengar jawapan itu, Nabi Muhammad SAW serta-merta menerangkan bahawa daerah itu wujudnya seorang soleh yang bernama Yunus bin Mathius. Yunus bin Mathius merupakan saudara Baginda dan seorang nabi sama seperti dirinya. Tanpa ragu lagi, pada saat itu juga Addas mengucup dahi, tangan dan kedua-dua kaki Nabi Muhammad SAW.

6) TAHUN KEMURUNGAN.

Setelah sekian lama menderita sakit, maka sampailah kepada saat Abu Thalib menghampiri saat nazaknya. Nabi Muhammad SAW pada ketika itu dirundung perasaan amat berdukacita dan mengharapkan agar orang yang paling banyak berjasa (melindunginya dan menjadi mangsa boikot selama tiga tahun) kepadanya itu mati dalam keadaan beriman serta mengucap kalimah syahadah. Menurut pendapat jumhur Ahli Sunnah Wal Jama’ah, Abu Thalib meninggal dalam keadaan kafir seperti yang telah diriwayatkan oleh pasa ulama hadis.

Al-Bukhari menceritakan bahawa Nabi Muhammad SAW berkata kepada bapa saudaranya itu,

“Wahai bapa saudara kesayanganku, katakanlah ucapan ‘Laa ilaha illallah’ iaitu kalimah yang membolehkan aku berhujah untukmu di hadapan Allah.”
Tiba-tiba, Abu Jahal dan Abdullah bin Abi Umaiyah yang berada di situ berkata kepada

Abu Thalib yang sedang nazak,
“Wahai Abu Thalib, adakah engkau ingin meninggalkan agama Abdul Muthalib?”
Mereka terus-menerus memberikan tekanan kepada Abu Thalib sehingga pada akhirnya, dia mati dalam keadaan tidak mengucapkan kalimah Laa ilaha illallah dan berpegang dengan agama Abdul Muthalib.

Lalu, Nabi Muhammad SAW pun bersabda,
“Aku akan terus beristighfar untukmu sehingga aku ditegah untuk melakukannya.”

Lantas, Allah SWT menurunkan wahyu yang mafhhumnya,

“Tidaklah sepatutnya bagi nabi dan orang-orang yang beriman untuk meminta ampun (istighfar) bagi orang-orang musyrik,walaupun mereka itu dalam kalangan keluarganya, sesudah jelas bagi mereka bahawa orang-orang musyrik itu adalah isi neraka.”
(at-Taubah, 113)

Kesedihan Nabi Muhammad SAW tidak berakhir setakat itu sahaja. Menurut Ibnu al-Qayyim RA, selepas tiga hari daripada tempoh wafatnya Abu Talib, maka tiba giliran isteri tercinta pula dijemput oleh Sang Pencipta. Peristiwa ini sekaligus merobek hati Nabi Muhammad SAW dan memecahkan empangan tangisan Baginda kerana mengenangkan jasa isterinya yang sangatlah besar dalam perjuangan menegakkan syiar Islam.

Sayidatina Khadijah RA lah orang yang paling setia di sisi Baginda, segala harta diinfakkannya, nyawa pula menjadi taruhannya bahkan beliau sentiasa menenangkan hati suaminya pada saat-saat getir dan gelisah. Pada saat Nabi Muhammad SAW menerima tentangan yang cukup dahsyat daripada kaumnya, maka Khadijah muncul sebagai wira untuk menenangkan yang mendampingi Baginda.

Beliau lah yang mencurahkan sepenuh kepercayaan terhadap setiap yang disampaikan oleh Nabi Muhammad SAW. Bahkan, Sayidatina Khadijah RA ialah antara insan terawal mengucapkan kalimah syahadah.

Sehubungan dengan itu, dengan berlakunya dua peristiwa besar di atas dalam waktu yang sama, maka tahun tersebut digelar sebagai ‘Tahun Dukacita’ atau ‘Tahun Kemurungan’ junjungan mulia Nabi Muhammad SAW.

IBRAH DAN PENGAJARAN.

1) Mengingati Baginda, bukan setakat pada hari ini sahaja. Namun, ingatlah pada hari-hari dalam kehidupan kita. Perbanyakkan selawat kepada Baginda kerana,

“Sesungguhnya orang yang paling dekat denganku pada hari kiamat ialah mereka yang paling banyak berselawat kepadaku.”
(al-Nasai & Ibnu Hibban)

2) Risalah dan dakwah yang dibawakan oleh para Rasul Ulul Azmi khususnya Nabi Muhammad SAW menyajikan kisah-kisah penentangan yang tidak kunjung hentinya. Semakin diseru umat menuju Allah SWT dan kebaikan, semakin dahsyatlah rintangan yang disajikan. Hatta saudara dan keluarga sendiri, tidak terkecuali daripada sajian mehnah dan tribulasi ini. Jadi, seandainya dakwah itu mendapat tentangan dan cacian, itu merupakan satu perkara yang wajar.

3) Walaupun seseorang itu mempunyai harta, kuasa dan kedudukan yang dapat menjamin keselesaanya, tetapi sekirang tiadanya tauhid dan kepercayaan kepada Allah Yang Esa maka semua itu bukanlah penyelamat kepada dirinya.

4) Tugas menyebarkan dakwah dan menjadi da’I adalah tugas setiap seorang daripada umat Islam, tidak terkecuali. Setiap insan ada bidang dan kelebihan tersendiri. Jadi, gunakan anugerah tersebut sebaik mungkin untuk mengajak umat manusia yang lain menuju dan mentauhidkan Allah SWT.

5) Ujian dan cabaran dalam jalan dakwah merupakan jaminan daripada Allah SWT tentang kelebihan dan ganjaran yang akan diberikan kepada mereka yang sabar dan istiqamah.

6) Peristiwa kematian Sayidatina Khadijah dan Abu Thalib pada ‘Tahun Kemurungan’ atau ‘Tahun Dukacita’ pada hakikatnya tersirat hikmah yang amat besar. Bagi memurnikan jalan dakwah, maka pertolongan daripada Allah SWT adalah yang paling utama. Memang benar bahawa jasa dan pengorbanan Sayidatina Khadijah serta Abu Thalib merupakan penyumbang terbesar kepada keberhasilan tersebarnya agama Islam, namun perkara ini tidak bermakna bahawa Islam itu berjaya disebarkan semata-mata disebabkan manusia semata-mata.

Tanpa menafikan darah perjuangan Baginda, para keluarga dan para sahabat, hakikatnya Allah SWT yang menjanjikan pertolongan dan perlindungan kepada mereka. Kerana Islam ini sepenuhnya dijaga oleh Allah SWT. Sehubungan dengan itu, tidak wujudnya sesuatu yang dinamakan jalan pintas dalam medan dakwah ini.

7) Tidak diragukan lagi, sesungguhnya dengan mendalami dan menelusuri sirah-sirah nabi merupakan salah satu cara terbaik untuk memahami Islam, khususnya dalam mendalami sirah Nabi Muhammad SAW. Perbuatan ini bukan semata-mata membaca tentang sejarah dan sirah Baginda, tetapi hakikat tujuannya adalah untuk mendapatkan gambaran tentang cara Islam itu disampaikan.

Melalui pembacaan dan penelitian yang mendalam, umat Islam akan mampu untuk bukan sahaja mempelajari kehidupan Baginda, bahkan mampu untuk melihat tentang keadaan dan cara Baginda menyelesaikan satu-satu permasalahan. Lantaran itu, berbekalkan pemahaman yang baik melalui pendalaman sirah Baginda, umat Islam akan mampu untuk memahami al-Quran dan merasakan nikmat ketika membacanya. Hal ini demikian kerana, terdapat banyak ayat al-Quran yang makna tersiratnya hanya dapat ditafsirkan dan dijelmakan melalui sirah Nabi Muhammad SAW.

Justeru, pemahaman sirah Nabi Muhammad SAW menjadi antara bekalan utama yang harus wujud dan ditanamkan dalam dada setiap umat Islam khususnya para pendidik dan pendakwah. Sebab, sirah Nabi Muhammad SAW meliputi selurug aspek dalam kehidupan. Baik sebagai individu, pemimpin, suami, pendakwah hatta dalam komuniti masyarakat. Kehidupan Baginda memberikan bekalan yang cukup untuk menjadi insan yang bermanfaat untuk semua.

KESIMPULAN.

Wahai saudara sekalian, tanamlah bibit kesedaran dalam setiap benak sanubari bahawa sesungguhnya tiada insan yang lebih mulia berbanding Nabi Muhammad SAW. Perjuangan, pengorbanan serta keperitan yang dialami kita tidaklah setaraf dengan kesusahan Nabi Muhammad SAW. Darah tertumpah, air mata tercurah, keringat dan tenaga diperah, merupakan mehnah yang dihadapi oleh Nabi Muhammad SAW dalam dakwah.

Ini risalah suci dan murni. Bukanlah sebagai kuda untuk ditunggang, yang adakalanya meringkik sesat di tengah hutan. Ini risalah suci dan murni. Bukanlah sekadar tebu yang ditanam di tepian bibir menjadi hiasan kebohongan. Ini risalah suci dan murni. Bukanlah sekadar regu gusti yang bergelut menanti saat kematian. Risalah ini diwarisi dengan darah dan tangis. Risalah ini diwarisi dengan mehnah dan guris. Jangan dicemar dia dengan noda onar, kelak dilaknat Dia Yang Maha Besar.

اللهم صلي على سيدنا محمد
Wallahu Ta’ala A’lam.

Sumber rujukan:

1) Terjemahan al-Quran.
2) Al-Buthy. (2017). The Great Episodes of Muhammad SAW, Menghayati Islam dari Fragmen Kehidupan Rasulullah SAW. Jakarta Selatan: Noura Books.
3) Rusydi Ramli. (2014). Biografi Agung Rasulullah Sallahu Alayhi Wasallam. Batu Caves, Selangor: mustread sdn bhd.
4) M. al- Khudori. (1998). Nur al-Yaqin Kitab Sirah Rasulullah SAW. Kuala Lumpur: Pustaka Salam sdn bhd.
5) Syaikh Syafiyyurrahman. (2017). Ar-Rahiq Al-Makhtum, Sirah Nabawiyyah Sejarah Hidup Nabi Muhammad SAW. Jakarta Timur: Ummul Qura.
6) Shalih Munajjid. (2018). Interactions Of The Greatest Leader, Seni Interaksi Rasulullah SAW, Bagaimana Nabi SAW Menjalin Hubungan Dengan Keluarga & Lingkungannya. Solo: Aqwam.
7) Hadi Awang. (2007). Jilid 1 : Fiqh al-Harakah Dari Sirah al-Nabawiyyah. Shah Alam, Selangor: Dewan Pustaka Fajar.
8) Nizar Abazhah. (2018). Bilik-bilik Cinta Muhammad SAW, Kisah Sehari-hari Rumah Tangga Nabi. Jakarta: Serambi Ilmu Semesta.
9) Abdul Wahid. (2018). Mengenali Para Rasul Ulul ‘Azmi dan Mukjizatnya. Dimuat turun daripada
https://portal-ilmu.com/mengenali-para-rasul-ulul-azmi.com
10) Afdhal al-Khudaifi. (2016). Makalah Tentang Ulul Azmi.
Dimuat turun daripada
https://khudaifimedia.blogspot.com/2016/09/makalah-tentang-ulul-azmi.com


Avengers VS Justice League: Siapa Yang Akan Menang?

Sebagai peminat dunia komik, bukan sesuatu yang asing mendengar perbandingan watak-watak komik membabitkan DC Comics dan Marvel Comics. Dan antara perdebatan yang sentiasa mengundang perhatian ialah siapa yang bakal menjadi pemenang apabila Avengers (Marvel) dan Justice League (DC) bertembung.

Sebelum menilai kekuatan dan kelemahan kedua-dua kumpulan, terdapat beberapa faktor yang harus diambil kira. Pertama, keahlian kedua-dua kumpulan berbeza-beza mengikut selera penulis komik. Kedua, kedua-dua organisasi mempunyai pelbagai versi dan cabang mereka tersendiri. Misalnya, Avengers mempunyai pelbagai versi mereka seperti Dark Avengers (Avengers yang dianggotai penjen_ayah) dan Secret Avengers (kumpulan rahsia Avengers yang diatur Nick Fury).

Jadi, untuk berlaku adil, molek kiranya mengadili kedua-dua organisasi mengikut keahlian tetap mereka. Ahli tetap Justice League ialah Batman (Bruce Wayne), Superman, Wonder Woman, Flash, Green Lantern, Aquaman, Martian Manhunter, Green Arrow, Hawkgirl dan Black Canary. Manakala ahli tetap Avengers ialah Iron Man (Tony Stark), Thor, Captain America (Steve Rogers), Ant-Man, Wasp, Doctor Strange, Scarlett Witch, Black Panther (T’Challa), Hawkeye dan Quicksilver.

Untuk pengetahuan para pembaca, Avengers dan Justice League sebenarnya pernah bersemuka menerusi komik JLA/Avengers pada 2003 oleh Kurt Busiek dan George Perez. Pada dasarnya, kedua-dua kumpulan bertarung tetapi terikat seri sebelum memilih bekerjasama melawan anc_aman sebenar.

Dari segi kekuatan, kelebihan sememangnya terletak di tangan Justice League. Terdapat ramai ahli mereka yang mempunyai kekuatan semulajadi tetapi tiada siapa dapat mengatasi Superman atau Clark Kent. Superman bukan saja kuat dan kebal malah berupaya meniup udara sejuk dan memancarkan sinaran laser dari matanya.

Avengers juga mempunyai ahli yang kuat seperti Incredible Hulk (Dr Bruce Banner) dan Thor. Tetapi jika dibandingkan dengan ahli-ahli Justice League, agak sukar untuk mereka menang. JLA/Avengers membuktikan hakikat tersebut apabila Thor tumbang di tangan Superman, satu kejutan kepada wira-wira Marvel lain seperti Iron Man. Tetapi Man of Steel sendiri mengakui Odinson merupakan lawannya yang paling sukar ditewaskan.

Dari segi kebijaksanaan pula, kelebihan terletak di tangan Avengers dan ini bukan dari segi strategi sahaja. Iron Man berupaya menghasilkan ciptaan-ciptaan luar biasa berikutan latar belakang Stark sebagai seorang pencipta. Selain Stark, Banner juga berupaya menghasilkan inovasi sama ada secara kolaborasi dengan Iron Man atau mengikut kepakarannya.

Perlu diingat, terdapat banyak lagi watak Marvel yang bijaksana melebihi jutawan kaki perempuan itu seperti Reed Richards (Mister Fantastic), Hank Pym (Ant-Man pertama), Shuri (adik T’Challa), Beast (ahli X-Men) dan Amadeus Cho. Ya, DC juga mempunyai genius hebat seperti Ray Palmer dan Ryan Choi (kedua-duanya ialah Captain Atom), Firestorm (Dr Martin Stein) dan Wayne.

Wayne sememangnya kaya dan dikenali sebagai seorang yang pintar. Tetapi dari segi ciptaan dan inovasi, beliau masih memerlukan bantuan orang seperti Lucius Fox untuk membinanya. Bagaimanapun, dari segi strategi dan sera_ngan taktikal, Batman dianggap setara dengan Rogers.

Dari segi bilangan ahli, Justice League mengatasi Avengers. Ini bukan bermakna keahlian Avengers yang ramai tiada kekuatan kerana watak seperti Sentry, Silver Surfer dan Hercules mampu mencabar sesiapa. Tetapi bagi Justice League, bantuan boleh saja diperoleh dari hero berstatus dewa-dewi seperti Mister Miracle dan Orion, ratusan ribu ahli Green Lantern dari Green Lantern Corps dan ahli-ahli sihir hebat seperti Zatanna, John Constantine dan Doctor Fate.

Jadi, dengan melihat semua ini, jelaslah Justice League dapat mengatasi Avengers sekiranya berlaku pertarungan antara mereka. Ya, Avengers akan melawan habis-habisan. Tetapi dengan Trinity DC (Superman, Batman dan Wonder Woman) mengetuai mereka, tiada yang mustahil.


Kenapa Pluto Bukan Planet?

Percival Lowell mungkin tidak popular seperti Neil Armstrong dan Buzz Aldrin yang mendarat di Bulan pada 20 Julai 1969. Beliau tidak sempat melihat pelancaran kapal yang membawa Yuri Gagarin ke angkasa.

Malah beliau sendiri sudah pergi buat selamanya sebelum kelahiran Gagarin lagi. Tetapi kalau bukan kerana Lowell, mungkin ilmu astronomi lambat berkembang.

Lowell merupakan seorang ahli perniagaan yang meminati alam angkasa. Sejak di Universiti Harvard lagi, Lowell sudah arif tentang astronomi.

Hipotesis tentang nebula ialah sebuah topik sangat rumit untuk 1870-an. Tetapi beliau dengan tenang memberi ucapan yang begitu lengkap.

Selepas menamatkan pengajian universiti, beliau tidak menceburi bidang astronomi.

Sebaliknya beliau mengusahakan pengeluaran benang selama enam tahun (Sheehan, 1996).

Kemudian beliau menceburi bidang diplomasi, bekerja di Korea, Jepun dan akhirnya kembali ke Amerika Syarikat dengan azam untuk mengkaji planet Marikh.

Untuk memenuhi keperluan ini, beliau membangunkan sebuah balai cerap sendiri di Arizona pada tahun 1894 (Littman, 1985).

Tempat dipilih Lowell terletak 2.1 kilometer tinggi, tanpa awan dan jauh daripada cahaya bandar.

23 tahun Lowell meluangkan masa di sini, mencerap Marikh, mencatat tentang Zuhrah dan menyelidik sehabis mungkin dalam sebuah misi penyelidikan demi minat.

Kalau bukan kerana Per-ang Dunia Pertama, mungkin Lowell hidup lebih lama. Beliau mengimarahkan fahaman pasifisme, yang benci pepe-rang-an. Sepanjang pe-rang, usaha astronominya agak terkekang.

Akhirnya Lowell jatuh sak-it dan mening-gal dunia pada 12 November 1916.

Planet X

Pada tahun 1906, Percival Lowell menggunakan balai cerapnya untuk mencari planet kesembilan. Sains sedang menunggu planet ini. Sudah lama sejak Neptun dimasukkan dalam sistem suria ini.

Jadi Lowell berpakat dengan seorang pakar astronomi bernama William H. Pickering.

Mereka menggunakan koordinat bintang yang memungkinkan kewujudan sebuah planet selepas Neptun.

Daripada 1909 hingga 1916, mereka mencari dan dua kali terserempak Planet X pada 19 Mac dan 7 April 1915.

Gambar diambil pada tarikh tersebut menunjukkan Planet X, tetapi mereka tidak sedar (Littman, 1990).

Situasi sama dihadapi Balai Cerap Yerkes yang mempunyai 14 gambar tanpa menyedari Planet X, seawal 20 Ogos 1909 (Buchwald, et al., 2000).

Lowell takkan tahu sampai sudah. Dan balunya membuka kes mahkamah yang berlarutan selama 10 tahun untuk mengekalkan legasinya.

Pencarian Planet X hanya diteruskan pada tahun 1929, apabila pengarah balai memberikan tugasan ini kepada seorang pemuda 23 tahun bernama Clyde Tombaugh yang baru mula bekerja.

Teknologi ketika itu mungkin tidak begitu berbeza. Tombaugh walau bagaimanapun bijak menggunakan teknik penggambaran.

Beliau bersekang mata sepanjang malam, mengambil banyak gambar langit terbuka. Teknik ini memerlukan suatu alat khas dipanggil pembanding objek (blink comparator).

Beliau menyusun semua gambar mengikut masa untuk melihat objek yang bergerak.

Hampir setahun Tombaugh mencari, dan akhirnya pada 18 Februari 1930, menemui objek bergerak pada gambar-gambar 21, 23 dan 29 Januari (Croswell, 1997). Tombaugh memenuhi impian Lowell.

Lebih daripada 1,000 cadangan nama diterima Balai Cerap Lowell. Balu Lowell mencadangkan Zeus, kemudian Percival dan akhirnya namanya sendiri, Constance yang ditolak (Mager, 2011).

Akhir sekali, seorang pelajar 11 tahun mencadangkan Pluto, sempena dewa Rom (Rincon, 2006).

Diturun Pangkat

Kesatuan Astronomi Antarabangsa (IAU) diasaskan pada 28 Julai 1919 untuk memelihara sains astronomi.

Pengetahuan astronomi yang semakin bertambah menghasilkan sebuah sistem kelihatan bersepadu.

Semakin lama, orang mengenali perbezaan antara objek angkasa, seperti planet lengkap, planet kerdil, bulan, asteroid, komet dan sebagainya.

Perbincangan mengenai status Pluto mula timbul pada Ogos 2006, apabila legitimasinya sebagai planet dipersoalkan.

Menurut IAU, sebuah objek perlu menepati tiga prasyarat untuk menjadi planet: (1) mesti mengelilingi Matahari, (2) berjisim cukup untuk ada graviti sendiri, yang mempengaruhi bentuk sferanya dan (3) kawasan sekeliling planet mesti bersih.

Pluto memang mengelilingi Matahari dengan jisim yang mencukupi. Walau bagaimanapun, Pluto tidak menepati prasyarat ketiga (Margot, 2015).

Jadi Pluto lebih wajar diklasifikasikan sebagai planet kerdil kerana tidak mendominasi ruangan sekeliling.

Hasrat Percival Lowell nampaknya belum tercapai, kerana planet selepas Neptun masih belum ditemui.

RUJUKAN:

Buchwald, G., et al. (2000). Pluto is discovered back in time. Amateur-Professional Partnerships in Astronomy. 220. Halaman 335.

Croswell, K. (1997). Planet Quest: The Epic Discovery of Alien Solar Systems. The Free Press. Halaman 52.

Littman, M. (1985). Planets Beyond Discovering the Outer Solar System. Courier. Halaman 62-63.

Littman, M. (1990). Planets Beyond: Discovering the Otuer Solar System. Wiley. Halaman 70.

Mager, B. (2011, November 29). The Search Continues. Discovery of Pluto.

Margot, J. (2015). A quantitative criterion for defining planets. The Astronomical Journals. 150 (6): 185.

Rincon, P. (2006, Januari 13). The girl who named a planet. BBC News.

Sheehan, W. (2007). The Planet Mars: A History of Observation and Discovery. University of Arizona Press. Bab 7.


Asal Usul Pengaman PBB Berhelmet Biru

Mengamati jasa dan pengorbanan anggota pengaman di bawah panji PBB dari Malaysia khususnya, yang sudah menabur bakti ke serata dunia termasuk Congo, Somalia, Bosnia-Herzegovina dan yang terkini Lubnan, tidak dapat tidak pasti tertanya juga – dari mana asalnya topi keledar biru muda yang dipakai mereka?

Tahun 1947 memberi warna kepada organisasi dunia ni, bilamana kesemua negara ahli sepakat dalam memilih warna langit ini sebagai warna rasmi PBB, di dalam Resolusi 167 (II). Bagi anggota pengaman dan pemerhati pula, keperluan mendesak ini adalah untuk membezakan antara trup di bawah panji PBB dan juga pihak yang sedang bertelagah.

Perbezaaan ini dimulakan dengan kehadiran ‘UN Mediator’ atau Pengantara PBB, istilah awal sebelum pemerhati dan pengaman digunakan. Pengantara ini bekerja di bawah UN Truce Supervision Organisation (UNTSO), badan yang memastikan kedua pihak yang berseteru menghormati segala perjanjian yang ditandatangani.

Tidak cukup dengan warna biru muda tersebut, kenderaan yang digunakan trup ini juga diwarnakan dengan warna putih, tanpa sebarang bendera negara terlibat, dan perkataan UN berwarna hitam ditulis sebesar mungkin untuk memberitahu orang sekeliling, “kami datang untuk aman”.

Walaupun pada mulanya idea peralatan kepala (headgear) berwarna biru ini dimulakan dengan penggunaan beret, tapi pada ketika itu penghasilan beret amatlah terhad. Manakala helmet buatan USA pula mudah didapati di sekitar Eropah ketika tahun 1950an, jadi sebagai alternatif, anggota PBB pada masa itu menggunakan helmet yang dicat dengan warna biru muda, sebelum diaturgerak ke Mesir, aturgerak pertama anggota PBB di bawah UNEF atau UN Emergency Force pada tahun 1956.

Selain dari identiti helmet biru muda dan kenderaan putih bertanda UN, anggota pengaman juga dikenali dengan balutan tangan bertulis ‘United Nations’ di kanan lengan, kini sudah terganti dengan patch UN berwarna biru muda juga, walaupun menyarung uniform yang berbeza dari pelbagai negara.

Kini, sejarah mengambil alih. Penggunaan helmet biru ini terus diwarisi kesemua anggota pengaman dan pemerhati PBB di serata dunia, hatta di ceruk mana sekalipun. Walaupun peranannya sering dipersoal warga dunia, tetapi jasanya tetap wujud dalam membentuk keamanan, walaupun sebentar cuma.

Siapa kita untuk bertanya, apa guna kewujudan anggota PBB jika perang masih terjadi, sedangkan diri sahaya pun tidak memberi apa makna kepada kesejahteraan sejagat, malah tak habis-habis mencari gaduh antara rakyat.Anggota pengaman PBB dari Malaysia, lengkap berhelmet biru muda dan patch UN

Tepuk dada tanya selera.

RUJUKAN: